02 « abendua « 2020 « Prentsa oharrak\nKategoriak: Deialdiak — Komunikazio Zerbitzua / Servicio de Comunicación — 2 abendua 2020 17:00\nPrentsaurrekoa. Familia zaintzaileentzako MAITEKI laguntza-programa aurkeztea\nEguna. Osteguna, abenduak 3\nPrentsaurrekoa. Umbra Light Festival jaialdiaren bigarren edizioa bultzatzeko Gasteizko Udalaren, Arabako Foru Aldundiaren eta Eusko Jaurlaritzaren elkarlana\nParte hartzaileak. Alkateorde eta Ekonomia Sustapen, Enplegu, Merkataritza eta Turismo zinegotzi Maider Etxebarria; Enpleguaren Sustapen, Merkataritza eta Turismo foru diputatu Cristina González; Kontsumo, Merkataritza eta Turismo sailburu Javier Hurtado; eta Carlos Torrijos eta Joaquín Pérez-Goicoechea Argia Kultur Elkarteko ordezkariak\nTokia. Foru jauregiko prentsa aretoa\nPrentsaurrekoa. “Yo me comprometo. Har eta egin on” kanpaina aurkeztea\nParte hartzaileak. Ingurumen Kudeaketa eta Plangintza zinegotzi Cesar Fernandez de Landa; eta Igor Salazar, Merkataritza zinegotzia\nHarrera-ekitaldia. Vitoria-Gasteiz Itzulpen Sariak banatzea\nHaur eta gazte literaturaren alorrean euskarara egindako itzulpenik hoberenak saritzeko Vitoria-Gasteiz Sariak emateko ekitaldia\nParte hartzaileak. Gorka Urtaran alkatea eta saridunak egongo dira: Patxi Zubizarreta eta Xabier Olarra\nTokia. Oihaneder Euskararen Etxea (Montehermoso jauregia)\n* Bertan, abenduaren 3a Euskararen Eguna dela-eta, erakunde-adierazpena irakurriko da\nKategoriak: Prentsa oharrak — Etiketak: Gorka Urtaran Alkatea, Salburua, tranbiaren plataforma — Komunikazio Zerbitzua / Servicio de Comunicación — 14:04\nUdaltzaingoak abiadura-kontrolak areagotu eta radar mugikorra adierazitako puntuetatik kanpo jarri du\nKategoriak: Prentsa oharrak — Etiketak: abiadura-kontrola, radar mugikorra, Udaltzaingoa — Komunikazio Zerbitzua / Servicio de Comunicación — 13:14\nUdaltzaingoak azken asteotan radar mugikorrarekin abiadura kontrolatzeko lana areagotu du; 2018-2023 Bide Segurtasuneko Udal Plan Estrategikoaren helburu den bideko segurtasuna zaintzeko beste urrats bat gehiago izango da hori.\nDuela zenbait astetatik, Istripu eta Argiketen Ikerketa Taldeko Radar eta Zirkulazioaren Kontrol Unitatearen baitako agenteek radar mugikorra egokitutako eta seinaleztatutako puntuetan ez ezik, beste toki batzuetan ere jartzen dute. Horietan, aforatzaileen kontrolaren bidez, baimendutako abiadura-mugak gainditzen dituzten abiadurak detektatu dituzte. Hala ziurtatu du urtearen hasieratik Trafiko Zerbitzuarekin elkarlanean egin duten ikerketak.\nUdaltzaingoak ikusi duenez, radar mugikorreko postuak mugatzea ez da eragingarria; izan ere, gidariek, kokapena zein den jakinda eta bertan egon daitezkeela ohartarazita, puntu horietatik igarotzeko garaian abiadura murrizteko eta puntuak igaro ondoren berriro areagotzeko joera izaten dute.\nGainera, radarra aldez aurretik non dagoen jakitea hiriko gainerako kaleetako bideko segurtasunaren kalterako da; izan ere, gidariek badakite toki horietan ez dela kontrolik egiten. Hori guztia dela eta, radar mugikorrak adierazi gabeko beste puntu batzuetara zabaldu du bere jarduera-esparrua eta, gainera, sendoago egingo du lan 30 eremuetan, muga hori ez dela errespetatzen hauteman baitute.\nErabaki horiek hartzeko oinarri gisa erabili duten Udaltzaingoak eta Trafikoak egindako ikerketak ehun ibilgailu baino zertxobait gehiago zenbatu dituzte aforatzaileek 50 eta 60 km/h arteko abiaduran kontrolatutako kaleetan zirkulatzen. Arau-hauste gehienak 60 eta 70 km/h arteko tartean daude (6.500 ibilgailu); aldiz, 1.900 pertsona ingururen abiadura 70 eta 80 km/h artekoa zen. 80 eta 90 km/h-ko tartean, kopurua gutxitu egiten da (ia 400 arau-hauste) eta ia ehun gidari harrapatu zituzten 90 km/h baino gehiagoko abiaduran zirkulatzen.\nHirigunean, baimendutako gehieneko abiadura 50 km/h-koa da, baina Arabako hiriburuan badaude 30eko kaleak ere eta horietan ezin daiteke muga hori gainditu. Arau-hauste hori egiten “harrapatzen” dituztenek 100 eta 600 euro arteko isuna duen administrazioko zigorra jaso dezakete. Bestalde, aurten, oraingoz, Udaltzaingoak 6 gidari ikertu ditu 110 km/h baino gehiagoko abiaduran zirkulatuta bideko segurtasunaren aurkako delitua egiteagatik.\nAbenduaren 3tik 18ra arte azoka enogastronomikoa egingo da Santa Barbara plazan\nKategoriak: Prentsa oharrak — Etiketak: AEnkomer elkartea, Merkataritza zinegotzi Igor Salazar, Santa Barbara plaza — Komunikazio Zerbitzua / Servicio de Comunicación — 12:59\nAenkomerrek sustatu du Arabako baserritarren, tokiko saltokien eta upeltegien arteko topagune hori\nAbenduaren 3tik 18ra arte 2020ko AEnkomer elikadura azoka egingo da Gasteizko Santa Barbara plazan, Araba osoko eskaintza enogastronomikoa elkartzeko asmoz.\nArabako Merkataritza eta Zerbitzu Enpresaburuen Elkarteak sustatu du ekimena, lurraldeko eta leku mugakideetako baserritarren, tokiko saltokien, upeltegien eta beste proposamen gastronomiko batzuen arteko topagunea bihurtzeko asmoz. Gasteizko Udalak, Arabako Foru Aldundiak, Vital Fundazioak eta Azoka Plazak emandako laguntzari esker antolatu ahal izan da.\nEskaintza bereizgarria duten produktuak eta establezimenduak ezagutaraztea da helburua, eta beste leku batzuetako produktuak ere eskaintzea horien osagarri, azoka aberatsagoa eta dinamikoagoa izan dadin.\nHauek izan dira azoka aurkezteko prentsaurrekoan: Igor Salazar, Enplegu, Prestakuntza eta Merkataritza zinegotzia; Felipe García, Enplegu, Merkataritza eta Turismo Sustapenaren foru zuzendaria; Arantxa Ibañez de Opacua, Vital Fundazioaren zuzendaria; Edurne Parro, AEnkomerren zuzendari-kudeatzailea, eta Eloy López de Foronda, Gasteizko Azoka Plazaren kudeatzailea.\n“Bihartik aurrera azoka oso honetara etortzera animatzen ditugu gasteiztarrak, osasunaren arloko agintariek ezarritako neurri guztiak beteta leku segurua baita, eta bertan kalitate goreneko produktuak erosi ahalko baitituzte Eguberrietarako. Abenduaren 18ra arte egongo da zabalik”, azaldu du Igor Salazarrek.\nBigarrenez egingo da merkatua Gasteizko Azoka plazaren ondoan; egunero irekiko da, 10:00etatik 13:00etara eta 17:00etatik 20:30era.\nUdaltzainek azken 24 orduotan zirkulazioko hamaika istripu erregistratu dituzte eta hiru pertsona zauritu dira horietan.\nSuhiltzaileek atzo esku hartu zuten Urbasa Mendiaren kalean edukiontzi batean pizutako sutea itzaltzeko. Gainera, Nieves Cano kaleko paper-ontzi bateko sua eta Koroatzearen kaleko etxebizitza bateko sabaiko lanpara batean piztutako sua ere itzali behar izan zituzten. Azken horrek kalte txikiak eragin zituen.\nAsteburuan hasiko dira Gamarrako atea eraberritzeko lanak, eta zuhaitzak ordezteari ekingo zaionez trafikoari eragingo dio horrek\nKategoriak: Sailkatu gabea — Etiketak: eraberritzeko lanak, Gamarrako atea — Komunikazio Zerbitzua / Servicio de Comunicación — 11:45\nAsteburuan hasiko dira Gamarrako atearen zati bat eraberritzeko lanak: trafikoa eten eta zenbait zuhaitz kendu beharko dira. Ekonomia Sustapenaren Sailak eta Mugikortasunaren eta Espazio Publikoaren Sailak koordinatuko dituzte lanak, kalea modernizatzeko xedez. Oinezkoentzako espazioa zabaldu eta eraberrituko da, oinez ibiltzeko bideak hobetuko, bidegorri bat egingo, eta zuhaitz eta zuhaixkak landatuko, berdegunea hobetzearren.\nUdalak 623.448,50 euro (BEZa barne) inbertituko ditu esku-hartze horretan, zeina industria-sektoreak eta enpresek berek diseinatutako Ekonomia Suspertzeko Planean aurreikusi baita. Lanek 410 metro lineal hartuko dituzte, Kantabrikoaren hiribidearekiko eta Santo Tomas Ibaiaren plazarekiko bidegurutzeen artean.\nLanak abenduko zubian hastea erabaki da, ahalik eta enbarazu txikiena sortzeko. Batez ere trafikoari dagokionez. Abenduaren 6an eta 8an, zati hori guztiz itxita egongo da 8.00etatik 20.00etara. Hilaren 7an, berriz, bi noranzkoko errei bat egokituko da, guztiz itxi beharrik ez izateko.\nLehen lanek zuhaitzei eragingo diete, gaur egun ia espaloi osoa hartzen baitute. Makalak dira, eta egoera txarrean daudenez igandean bertan hasiko dira ordezten. Ehun zuhaitz inguru ordeztuko dira. Hasieran 45 zuhaitz kentzea aurreikusi zen, espaloietako batean, baina azkenean bi espaloietakoak kenduko dira, kontratuaren esleipendunak aurkeztutako eskaintzan sartutako hobekuntzari esker. Makalen ordez tamaina handiko zuhaitzak landatuko ditu Udalak, ingururako egokiak eta enpresetako hesietatik urrun; hainbat espezietako zuhaixkak ere landatuko dira. Zehazki, platanoak eta altzifreak jarriko dira. Hartara, kalea berdeagoa izango da, eta espezieak askoz egokiagoak.\nEsteka honetan kontsulta daiteke esku-hartzeari buruzko informazio guztia:\nGasteizko ostalaritzarako aparteko laguntzen bidez areto bakoitzak 600 euro jasoko du\nKategoriak: Prentsa oharrak — Etiketak: Ekonomia Sustapenaren zinegotzi Maider Etxebarria, ostalaritza dirulaguntza-deialdia — Komunikazio Zerbitzua / Servicio de Comunicación — 11:07\nDirulaguntza-deialdia datorren astean argitaratuko da, eta eskabideak sarrera-hurrenkeraren arabera balioetsiko dira, 500.000 euroko partida agortu arte\nGasteizko Udaleko Ekonomia Sustapenaren Saila ostalaritzarako aparteko laguntzen programa azkentzen ari da: datorren astean argitaratuko da, eta areto bakoitzeko 600 euroko zuzkidura aurreikusiko du. Eusko Jaurlaritzaren azaroaren 6ko 38/2020 Dekretuaren bidez ezarritako itxierak hirian eragindako ostalaritza-establezimendu oro baliatu ahalko da laguntza-ildo horretaz; eskabideak sarrera-hurrenkeraren arabera balioetsiko dira, 500.000 euroko partida agortu arte.\nOstalaritzarako laguntza horiek beste erakunde batzuek emandako dirulaguntzen osagarri izan ahalko dira, eta ez dira itzuli beharko. “Sektorearen behar urgenteenak betetzeko balioko dute, hau da, argia, ura, berokuntza, telefonoa, alokairua, hipoteka edo gestoria gastuak ordaintzeko”, azaldu du Maider Etxebarria alkateordeak. Ekonomia Sustapenaren zinegotziak gehitu du laguntzek atzerako eragina izango dutela, lokaletan urriaren 25az geroztik sortutako gastuak ordaintzerik izan dadin, orduan ezarri baitzen bigarren alarma-egoera.\nEkonomia Sustapenaren Sailak Ogasun Sailarekin elkarlanean sustatu duen laguntza-programa berria “datorren astean” argitaratuko da Arabako Lurralde Historikoaren Aldizkari Ofizialean (ALHAO). Deialdiaren xehetasunak eta eskabideak aurkezteko epea zehaztuko dira iragarkian. Interesdunek agiri bakarra bete beharko dute, aurrez aurre edo Udalaren erregistro elektronikoan.\nOstalaritzarako laguntza horiek Eusko Jaurlaritzako Turismo, Merkataritza eta Kontsumo Sailak emandakoen osagarri izango dira (3.000 eta 4.000 euro artekoak areto bakoitzeko). Horretaz gain, Gasteizko Udalak beste ekintza batzuk bideratu ditu sektorera, hala nola Ekonomia Suspertzeko Plana, terrazak handitzeko baimena eta tasa eta zergen ordainketa etetea edo atzeratzea.\nGizarte politiken, adinekoen eta haurren… batzordea (2020-12-9)\nKategoriak: Oharrak — Komunikazio Zerbitzua / Servicio de Comunicación — 09:15\nWebgunean dago eskuragarri Gizarte politiken, adinekoen eta haurren, gazteriaren, berdintasunaren, bizikidetza eta aniztasunaren eta Garapenerako lankidetzaren batzordea abenduaren 9an (astelehena), 12:00etan, egingo duen ohiko bilkuraren gai-zerrenda.\nMugikortasunaren eta Espazio Publikoaren Batzordea (2020-12-9)\nWebgunean dago Mugikortasunaren eta Espazio Publikoaren Batzordeak abenduaren 9an (asteazkena), 9.00etan, egingo duen ohiko bilkuraren gai-zerrenda.


Bi baxenabartar Mendaurren hilda, azteken erritu bati jarraituta | El Diario Vasco\nLibrosBi baxenabartar Mendaurren hilda, azteken erritu bati jarraituta\nLadron Arana, hamargarrena duen liburuaren aurkezpenean. / F.I.\nAlberto Ladron Aranak 'Jainkoen zigorra' nobela publikatu du, Leire Asiain inspektorearen hirugarren kasua\nFELIX IBARGUTXI Jueves, 26 octubre 2017, 18:27\nAlberto Ladron Aranak (Iruñea, 1967) bere hamargarren eleberria plazaratu du, 'Jainkoen zigorra', aurrekoak bezala misteriozko nobela beltza. Nafarroan dago kokatua: Mendaurko mendi-tontorrean Olivier eta Peio Idiart, bi anaia baxenabartarren hilotzak agertu dira eta Foruzaingoko Leire Asiain inspektorea arduratuko da ikerketa-lanaz. Inspektore honen hirugarren nobela dugu; aurrekoak 'Harrian mezua' eta iazko 'Gezurren basoa' izan ziren.\nElkar argitaletxeko Xabier Mendiguren editoreak azaldu duenez, «gaur egun idazle hau da nobela beltzari lotuen dagoena, bai titulu kopuruz bai jarraikortasun aldetik. Eta, gainera, arrakastaz, nahiz berak ez du bere buruaren marketinik egiten, nahiz ez den Durangoko Azokara azaltzen liburuak sinatzera, adibidez».\nMendaurko ermitaren ondoan agertzen diren bi lagun horiek erritu azteka bati jarraituz izan dira sakrifikatuak, itxura batean. Foruzaingoak hartuko du kasuaren ardura, jendarmeriarekin elkarlanean. Laster ohartuko dira krimen honen atzean gauza handiren bat dagoela, ahal handiak dituen norbait.\nAurreko kasuetan bezala, Leire Asiain krisi pertsonal larri baten erdian dago. Lantokia halako irla bat da, hura nahiko ongi kontrolatzen du, eta beti saiatuko da lana taxuz egiten, baina bizitza pribatuan arazo latzak ditu; besteak beste, jendearekin erlazionatzeko zailtasun handiak. Emakume honen kontrapuntua Txueka inspektoreordea da, gizon umoretsua.\n«Irakurlea lehenengo atalean harrapatzen saiatzen naiz, eta bukaeraraino kateatuta eramaten», adierazi du idazleak. «Badakit irakurleak bere teoria eta hipotesiak egingo dituela, eta nik egin behar izaten dut espektatiba horiek gainditu».\nLadron Aranak ohitura duen bezala, erritmo biziko nobela da. Deskripzioak oso-oso laburrak dira eta pertsonaien arteko elkarrizketen bidez transmititzen du informazioa. «Aurreko liburuaren aldean, oraingoan anbiziotsuago jokatu dut. Eta Leire Asiainen munduan gehiago sakondu dut».\nIdazlea oso mendizalea da eta sarri egon da Mendaurreko tontorrean. «Indar handiko tokia da. Gure geografia aprobetxatu behar dugu istorioak asmatzean».


Egunkaria aurrera » ‘Egunkaria libre!’ aldarrikapenak hartuko ditu gaur Bilboko kaleak\n‘Egunkaria libre!’ aldarrikapenak hartuko ditu gaur Bilboko kaleak\nEguraldi hotza iragarri dute gaur Euskal Herrian, baina Bilboko kaleetan elkartasunaren beroa nagusituko da. Egunkaria libre! goiburupean, 17:00etan manifestazioa abiatuko da Bilboko Aita Donostia plazatik. Euskal Herriko alderdi politiko eta sindikatu gehienek eta gizarte eragile ugarik bat egin dute manifestazioarekin.\nAndoni Aizpuruk, ETBn eguraldiaren berri ematen duen kazetariak, hala adierazi zuen atzo: «Bihar [gaur] ez da Bilbon euririk espero. Beraz, hona etortzeko ez da batere arazorik izango». Manifestaziora joateko deia egin zuen Aizpuruk, «oso garrantzitsua delako. Madrilen begira egongo dira, eta jende asko biltzen bagara, gure aletxoa jarri eta presio pixka bat egitea lortuko dugu».\nHedabideetako langileek Bilbon atzo egindako elkarretaratzean esan zituen Aizpuruk hitz horiek. Harekin batera, han egon ziren Jose Luis Lizundia EITBko Administrazio Kontseiluko lehendakaria, ETBko Aitzol Zubizarreta, Txemi Galarraga, Vanessa Sanchez eta Amaia Urkia, Radio Euskadiko Aintzane Bolinaga eta Pedro G. Larragan, Euskadi Irratiko Goizalde Landabaso, Bizkaia Irratiko Dorleta Alberdi, eta Hamaika telebistako Amaia Nerekan eta Naroa Iturri, besteak beste.\nMarkel Olano Gipuzkoako ahaldun nagusiak manifestazioan egongo dela iragarri du. Haren ustez, Egunkaria itxita «ez diete egunkari edo pertsona zehatz batzuei eraso egin, herri oso baten nortasun eta hizkuntzari baizik».\nCCOO Euskadik ere bat egin du gaurko manifestazioarekin. ELA, LAB, ESK, Eilas, EHNE eta Hiruk ere egina zuten deia.\nAlderdi politikoei dagokienez, Abertzaleen Batasunak, Hamaikabatek eta Alternatiba Eraikitzen-ek ere atxikimendua adierazi dute. EAJk, ezker abertzaleak, Aralarrek, EAk eta EBk ere emana dute.\nGazte Abertzaleak erakundeak, berriz, auzi honetan Patxi Lopez lehendakariak izan duen «isiltasuna» salatu du.\n« PSE-EE: “Fiskalak ez du kargurik eskatu, eta horrek erakusten du Zuzenbide Estatuak okerrak zuzentzeko tresnak dituela” Krokodiloak »


Gazteen 24 lokal daude Oñatin, gehienak mutilenak - Oñati - Goiena.eus\nGazteen 24 lokal daude Oñatin, gehienak mutilenak\nAmaia Txintxurreta Guridi 2015-01-16 13:00\nOñatiko gazte lokalen azterketa egiten hasita dago Udala eta gazteekin egindako elkarrizketetatik ateratako datuen aurkezpena egin zuten eguaztenean gaztelekuan. Bilera horretan eman zuten aditzera, adibidez, Oñatin 24 gazte lokal daudela. Genero aldetik, 23 lokal dira mutilenak, horietako batean, neska batzuk ere egoten dira, baina, bestela, nesken lokal bakarra dago herrian.\nErabilerari dagokionez, gazteek bertan egoteko erabiltzen dituzte eta herriko beste eragileekin harremana duten edo ez galdetuta, gehienek baietz erantzun dute, eta esan dute, batez ere, gaztetxearekin dutela harremana. Gabonetan hainbat lokaletan izan dira informazioa jasotzen, eta eguaztenean gazteekin batera egindako bilerarekin, hasiera eman zioten herriko gazte lokalen azterketako lehen faseari.\nDatorren eguaztenean bizilagunekin egingo dute bilera eta hilaren 28an, guraso eta lokalen jabeekin. Bigarren fasean, otsailean hasiko dira bigarren fasearekin eta orduan gazteak, bizilagunak eta lokal jabeak batera bilduko dira eta adostasunetara iristen saiatuko dira.\nNerea Zubia zinegotziak azaldu duen moduan, helburua da lokalen azterketa egitea eta protokolo bat zehaztea elkarbizitza eta lokalen segurtasuna bermatuko dituena. "Ez da dekalogo hutsa izango, udaleko sail ezberdinen lana eta funtzioak ere zehaztu behar dira. Kalkulatzen dugu Aste Santu osterako egongo dela gertu", dio Zubiak.


Lekarozko kolegioaren historia bildu du Fermin Goñi idazleak - Baztan - Erran.eus\nTtipi-Ttapa 2016-10-05 14:47\nFermin Goñi idazlea, liburuaren aurkezpenean urriaren 4an Iruñean.\nLiburuak, historian gibelera egin eta 1888ra darama irakurlea. Ikastetxea eraiki zenetik hasi eta datu, dokumentu, pertsonaia, gutun eta hamaika pasadizoren bitartez, 12.000 ikasle baino gehiago izan zituen ikastetxearen gora beherak jasotzen dira. Ez da ahantzi behar Lekarozko kolegioak mundu mailako ospea izan zuela aitzindaria izan zelako hainbat arlotan: irakasleen maila, aurrerapen teknologikoak, instalazioak… eta baita ikasleen artean sortu zen familia handiagatik ere.\nLekarozko kolegioa 1888an sortu zen Baztan, Donostia eta Iruñeako hainbat herritarrek egindako ekarpenei esker. 1967an ireki zen, lehenbizikoaren ondoan eraiki zen bigarren ikastetxea momentuko berrikuntza guztiak zituena: hizkuntza laborategia, natur-zientzia, fisika eta kimikako bulegoak, liburutegi osatua… Europa eta Estatu Batuetako zenbait erakundek bisitatu zuten kolegioa eskaintzen zuen ikaskuntza metodo aurreratuak erakarrita.\nKolegioak orkestra sinfonikoa, abesbatza, eta argazki-laborategia zituen eta 1910ean futbol taldea ere osatu zuten, Osasuna sortu baino hamar urte lehenago. 1912an euskara klaseak ematen zituen lehenbiziko ikastetxea ere izan zen eta baita Espainian zine proiektore bat izan zuen lehenbizikoa ere.\nLekarozko kolegioko ikasle izan diren aunitz, ospetsuak izan dira beren lanbidean: Jesus Aizpun eta Jesus María de Leaizola politikariak, Jorge Oteiza eskultorea, Nicanor Zabaleta eta el P. José Antonio Donostia musikariak, Pedro Miguel Etxenike fisikaria, Carmelo Balda pilotaria, Zaldúa, Jones eta Glaría futbolariak, Martín Berasategi sukaldaria…\nEgileak adierazi du liburua idazteko esperientzia hunkigarria eta aldi berean gogorra ere izan dela. «13.000 argazkitik goiti, ehunka agiri… izan ditugu eskura eta ez da erraza izan guzti horien artetik aukeraketa egitea».


Enpleguaren XXVI. Astea Ficoban egingo da bihar – Irunero\nEnpleguaren XXVI. Astea Ficoban egingo da bihar\nPosted on 2021(e)ko azaroak 9 by Irunero\nIrungo eta Hondarribiko udalek, Bidasoa bizirik-en bidez, bihar Ficoban egingo den Enpleguaren XXVI. Astea antolatu dute. Gipuzkoako Foru Aldundiak finantzatu du ekitaldia, Bida-LAN 2021 programaren bidez, eta helburua da enpresek lan bila dabiltzan pertsonekin harreman zuzena izatea, eta alderantziz.\nEdizio honetan, 2021ean egiten den bigarrenean, 236 lanpostu betetzeko 98 eskaintza dituzten 27 enpresak hartuko dute parte. Horien artean daude, besteak beste, LANBIDE, Nafarroako Enplegu Zerbitzua, Telepizza, Mendibil Elkarte Pedagogikoa, Euskadinpleo, Caser Residencial edo Frantziako ABL Emploi Gipuzkoa eta Leclerq.\nLan bila dabiltzan pertsonei dagokienez, 600 izan dira eskaintzetan izena eman dutenak, eta 226, berriz, Enpleguaren Asterako sarrera libreko eskaera egin dutenak.\n“Gaur egun, Bidasoa Behereko langabezia tasa txikia da, aurreko urteekin alderatuz gero. Oraintxe bertan, eskualdean 3.965 pertsona daude langabezian, 2020ko bukaeran baino gutxiago (4.374), eta 2015aren amaieran baino askoz gutxiago (5.423). Hau da, 2015etik langabezia-tasa %14,3tik %10,7ra jeitsi da. Nire ustez, maila askotan zaila izan den urte eta erdi hau eta gero, oso positiboa da langabezia-tasak beheranzko joeran jarraitzea, eta Enpleguaren Astearen moduko jardunaldiek horrela izaten jarraitu dezan lagundu nahi dute”, adierazi du Miguel Ángel Páezek, Bidasoa bizirik-eko presidenteak.\nLan bila dabiltzan pertsonen egungo profilei dagokienez, María Serrano Garapen Agentziako presidenteordeak nabarmendu duenez, “langabezia-tasa handiena duten sektoreak merkataritza eta ostalaritza eta sukaldaritza dira. Hori argi eta garbi islatzen da Enpleguaren Astean, lan-eskaintzetan gehien eskatzen diren profilak honako hauek baitira: eskorga-gidariak, biltegia eta banaketa, harakinak, arraingileak eta, oro har, saltzaileak. Eraikuntza-sektorean ere eskaera handia dago, batez ere Frantziako zerbitzu-enpresen aldetik, baita industriaren eta ostalaritzaren sektoreetan ere”.\nAldez aurretik hitzordua dutenek izanen dute lehentasuna.\nJardunaldia modu ordenatuan egin ahal izateko, lan-eskaintzak Bidasoa bizirik-eko web orrian argitaratuta egon dira aste batzuetan. Hala, interesa zuten pertsonek eskaintza horietan izena eman dute eta enpresek biharko elkarrizketa hitzartu ahal izan dute. Hori dela eta, bihar FICOBAn sartzeko, 45 minutuko sei txanda izango dira, 9:00etatik 13:30era, eta lehentasuna izango dute argitaratutako eskaintzetan izena eman dutenek.\nOrdu tarte bakoitzean 60 lagun sartuko dira gehienez, eta kupo hori betetzen bada, ezin izanen da bertara sartu aurretik hitzordua ez duen inor.\nNabarmentzekoa da, azkenik, elkarrizketetarako hitzordua ematerakoan lehentasuna izan dutela Irun eta Hondarribiko udalerrietan erroldatutakoek.\nUrteetan zehar, Enpleguaren Astea sendotuz joan da Bidasoa eskualdean, enpresei eta lan bila dabiltzan pertsonei interesatzen zaien ekitaldi gisa. Horren erakusgarri da enpresa askok edizio bakoitzean errepikatzen dutela, eta parte-hartzea handituz joan dela urteen poderioz, eta, pandemia baino lehen, batez beste berrogeita hamar enpresak hartu dutela parte edizio bakoitzean.\nHala ere, 2020an ezin izan zen Enpleguaren Asterik egin, eta, beraz, berriro ekin zaio 2021ean. Bi ediziotan hogeita hamar bat enpresak hartu dute parte.\n“Baina Bidasoa bizirik-eko Enpleguaren Astea Euskadiko azokarik beteranoena da, eta hori ez da kasualitatea. Horrek erakusten du benetan lortu dela beren taldeetan langile berriak sartu nahi dituzten enpresen interesa piztea, bai eta lana bilatzeko edo lehendik dutena hobetzeko beharra duten pertsonena ere. Eta pandemiaren ondoren parte-hartzea murriztu den arren, arrazoi nabariak direla eta, espero dugu 2020 baina lehenagoko zifretara itzultzea, eta horretarako lan egiten dugu”, adierazi du Miguel Ángel Páezek.\nPosted in LABURREANTagged Bida-LAN, Bidasoa bizirik, Enplegua, enpleguaren astea, Enpresak, ficoba, irun, irunero, Kontratazioa, Lan aukerak, Lan-eskaintzak, Lana\nTxingudi Goibar taldea Lehen Lurralde Mailan lehiatuko da hurrengo denboraldian\nGabonetan hiriko erakusleihoak ipuinez jantziko dira\nIrundik Euskadiko Junior Rally Txapelketaren gorenera\nMurrizketan, berrerabilpenean eta birziklapenean datza ingurunea babesteko jarrera eredugarria


Zatiki baliokideak ariketekin ▷ ➡ Ezagutu linean ▷ ➡\nEl Zatiki baliokideak itxuraz desberdinak direnak dira, baina emaitza bera dute. Hori dela eta, kantitate bera adierazten duen osotasunaren zati bera adierazten dute.\n3 Ebatzitako ariketak\nLehenik eta behin, gogoratu behar dugu zatikietan, goian kokatutako zenbakiari zenbakitzailea deitzen zaiola eta azpian dagoena izendatzailea dela:\n2/4 eta 4/8: Zenbakitzailea eta izendatzailea 2/2 zatikian zatitzen baditugu, 4/1 balioa lortuko dugu.\n4/8 2rekin zatitzen badugu, 2/4 lortuko dugu. Eta berriro 2rekin zatitzen badugu, 1/2 balioa dugu.\nBeraz, 1/2, 2/4 eta 4/8 zatikiak zatiki baliokideak dira.\nZatiki baliokideen irudikapena\n3/4 eta 9/12: bigarrenaren zenbakitzailea eta izendatzailea 3z zatitzen baditugu, lehenengoaren emaitza lortuko dugu: 3/4.\nKontuan izan bakoitzaren irudikapenak desberdinak direla, baina ondorioz zenbakizko balioa berdina dela.\nZatiki baliokideak aurkitzeko, zenbakitzailea eta izendatzailea zenbaki berarekin biderkatu edo zatitu besterik ez duzu. Zenbaki honek zerotik ezberdina izan behar du.\n5 / 8: zatikiaren zenbakitzailea eta izendatzailea 3rekin biderkatzen dugu eta lortuko dugu: 15/24. Zatiki hori 3rekin biderkatzen badugu, lortuko dugu: 45/72.\nBeraz, 5/8, 15/24 eta 45/72 zatikiak baliokideak dira. Berretsi dezakegu, zenbatzaileen eta izendatzaileen balioa behar beste aldiz 3rekin zatitzen badugu. Azkenean, 5/8 emaitza lortuko dugu denontzat.\nZenbaki zatikirik txikiena lortzeko prozesu honi deitzen zaio zatikiak sinplifikatuz.\nHorrela, 5/8 zatikiari deitzen zaio zatiki murriztezinaezin baita gehiago sinplifikatu. Aldiz, zatikia sinplifikatzen badugu, deitzen zaio frakzio murrizgarria.\nZatiki murriztezina zenbaki hamartar bihur daiteke, hau da, 5etik 8ra zatitzerakoan honakoa dugu: 0.625.\n1Zatiki hauetatik zein da 2/5 baliokidea?\n2. Idatzi 9/10 baliokide diren hiru zatiki:


OTEIZA URTEURRENA DIDAKTIKA - Sala kubo aretoa\nDOAKO TAILERRAK GUZTIONTZAT\nParte-hartzaileek klarion-laborategietan, kuboide-lantegietan eta espazioaren desokupazio-lantegietan lan egingo dute, baita kubo-kuboide azaleztatze-lantegietan ere, Adela de Bara-ren zuzendaritzapean.\nIkasle talde eta bestelako taldeentzat:\nTalde hauek erreserba eska dezakete astelehenetik ostiralera goizez\nAstelehenetik ostiralera 18:00etan eta urriaren 19a, igandea, 11:00etan.\n"OTEIZA OPERAZIOA" TAILERRA:\nUrriaren 18a 12:00etatik 13:30era.\nLantegi parte-hartzailea izango da, izen bereko liburu digitalean oinarritua eta artista talde zabal batek egina; horiek Ikertze, Amiarte eta Artezaleak-ekin elkarlanean, baita parte hartzeko interesa duten bisitariekin ere, talde-murala egingo dute, Oteizari buruzko gure begiradaren berrinterpretazio plastikoa proposatuko duena.


Federazioen arteko 'GRABNI' Txapelketa, bertan behera - Urumea - Kronika.eus\nPelota eta pala\nFederazioen arteko 'GRABNI' Txapelketa, bertan behera\nKronika - Erredakzioa 2020-04-17 00:00\nAurten, ez da aukerarik izango GRABNI Txapelketan jokatzeko.\nKoronabirusak sortutako osasun krisi eta larrialdi egoera honen aurrean, Euskadiko Euskal Pilota Federazioak, aurtengo denboraldiko GRABNI Txapelketa bertan behera utzi du.\nUrtero izan dute aukera Astigarragako eta Hernaniko esku pelota eta pala jokalariek, federazioen arteko lehia jokatzeko, GRABNI Txapelketan, hain zuzen. Baina aurten ez dute aukerarik izango, izan ere, Koronabirusak sortutako osasun krisi eta larrialdi egoera ikusita, Euskadiko Euskal Pilota Federazioaren Zuzendaritza Batzordeak aurtengo denboraldiko federazioen arteko lehia behin betiko bertan behera uzteko erabakia hartu du.\nOsasun larrialdia dela eta, martxoan txapelketa ofizial guztiak, behin behinean bertan behera gelditu ziren, eta «dagoeneko federazioen arteko txapelketako lau jardunaldi jokatuak behar zuten, baina bat bera ere ezin izan da antolatu».\nHasiera batean, lehiaketa sistema «moldatzea eta egutegira egokitzea» zuen buruan Euskadiko Federazioak, «txapelketa jokatzeko esperantzarekin geuden».\nBaina egungo egoera ikusita, «egoera larria den bitarte honetan, eta luzerako izango dela dirudienez », denon ongizateari erreparatu dio federazioak, eta 2020ko GRABNI Txapelketa bertan behera uzteko erabakia hartu du.


David eta Mario Alvarez anaien omenezko monolitoa suntsitu eta Espainiako banderaren koloreez margotu dute - Barrika - Hiruka.eus\nDavid eta Mario Alvarez anaien omenezko monolitoa suntsitu eta Espainiako banderaren koloreez margotu dute\nErredakzioa 2020-01-18 19:33\nGuztiz hondatuta agertu da Barrikako itsas labarrean David eta Mario Alvarez Peña ETAko militanteen, Eli Barrenetxea Marioren emaztearen eta Iñaki Aurrekoetxea Sope errefuxiatuaren omenez eraikitako monolitoak. Sortuk agiria kaleratu du erasoa gaitzesteko.\nMonolitoak erabat deseginda eta lurrean margotuta zegoen ikurrinaren gainean Espainiako banderaren koloreakaz topatu dituzte. Sortuk idatzi bat zabaldu gertakaria dela eta, honakoa dioena berbaz berba:\n"Batzuek darraite samina ukatzen eta saiatzen dira herri honen zati baten memoria ezabatzen. Aitzitik, Euskal Herriak ez du benetako elkarbizitza ezagutuko sufrimendu guztiak aitortzen ez diren bitartean.\nNahiz eta monolito hau suntsitu, ez dute haien memoria sekulan desagerraraziko. Ezker abertzaleak beti mantenduko du bizirik haien oroimena.\nHonekin batera, une honetan, besarkada estu eta bero bat bidali nahi diegu haien senide eta gertukoei. Beti izango gaituzue zuen ondoan!"\nDavid Alvarez 1978an hil zen, Lemoizko zentral nuklearraren inguruan Guardia Zibilagaz izandako tiroketaren ondorioz; haren anaia Mario, berriz, 1981an zendu zen, erabiltzen ari zen lehergailuak eztanda eginda. Marioren emazte Eli Barrenetxea zenari ere gorazarre egiten zioten monolitoek. Iñaki Aurrekoetxea Sope, berriz, errefuxiatuta zegoela hil zen 1996an, Bordelen, gaixotasun autoimmune baten ondorioz.\nHaien omenezko monolitoek itxura hau zuten erasoen aurretik:


Bermeoko Udalak herriko hainbat jolastokiren zoruak berriztatzeko lanak hasiko ditu astelehenean, urriaren 16an\nBermeoko Udalak herriko hainbat jolaslekuren zoruak berriztatzeko edota konpontzeko lanak hasiko ditu astelehenean, urriaren 16an. Benito Ibarrolazak, alkateordeak eta Zerbitzuetako zinegotziak, adierazi duenez, lan horien bidez, herriko hainbat jolastokiren zoruak berriztatzeko lanak egingo dira; eta, horrez gain, hondatuta dauden zabuak konponduko dira. Lan horien aurrekontua 51.000 euro ingurukoa dela gaineratu du.\nHorrela, zehaztu duenez, zorua berriztatzeko edota konpontzeko lanak honako jolaslekuetan egingo dira: Lamera, Elkano tar Juan Sebastian, Haur-eskola, Itsasoen Galdutakoen Lamera (‘Pergola’), Tala, Jose Antonio Erauzkin enparantza (‘Estrella’) eta Adubidxe.\nIbarrolazak azaldu duenez, zorua berriztatzeko lanak Lamerako jolastokian hasiko dituzte, eta, kasu honetan, zoru guztia kendu eta berria jarriko dute. Gainerako jolasguneetako zoruetan, konponketa lanak egingo dituzte.\nLamerari dagokionez, lanak bi fasetan egingo dira: lehenengoan, txikitxoen jolasguneko zorua aldatuko da, eta, bigarrenean, gaztetxoen jolastokikoa. Bi kasuetan lanak astebeteko iraupena izatea aurreikusten da.\nZerbitzuetako zinegotziak argitu duenez, lanak irauten duten bitartean, lan horiek martxan dituzten jolasguneak ezin izango dira erabili. Hortaz, datorren astean ezin izango da Lamerako txikitxoen jolastokia erabili eta hurrengoan berdin gertatuko da Lamerako gaztetxoen jolaslekuarekin.\n“Badakigu eragozpenak sortuko dituela, baina kontuan hartu behar da lan hauek beharrezkoak direla jolasguneen konponketa lanak egiteko. Hortaz, aldez aurretik, herritarren pazientzia eskertzen dugu”, adierazi du Ibarrolazak.\nMaterialari dagokionez, Ibarrolazak azpimarratu duenez, jolasguneen berriztatzeko material birziklatua erabiliko da, kapsulatua, hain zuzen ere. Hortaz, nahiz eta orain arte egondakoaren antzekoa izan, kolorea ez dela hain argia izango zehaztu du Ibarrolazak. Bere esanetan, “garrantzitsua da material birziklatuak erabiltzea guztion artean ingurua zaintzeko”.


SEME-ALABENGANDIK GURASOENGANAKO INDARKERIA - Violencia Filioparental Bizkaia\nSeme edo alaba, aita edota amarekin,( edota azken hauen eginkizuna betetzen duten familiako pertsonekin) erasokor agertzen denean (hitzen bidez, eraso fisiko edota ekonomikoak medio), eta bere asmoa kaltea sorraraztea edota kontrola eragitea denean, seme-alabengandik gurasoenganako indarkeria bezala uler dezakegu.\nIndarkeria hau, behin eta berriz gertatzen da, eta intentsitate eta maiztasun txikitik handiagora bideratzen da denborarekin. Sarritan irain eta mehatxuekin hasten da, lapurretak ere ager daitezke. Ondoren etxeko ate, edota altzariak kolpatzen eta kaltetzen jarraitzen dute.\nAzkenean, laguntza bilatzen ez bada, eraso fisikora irits daitezke, bultzada, ostiko edota eraso desberdinak medio.\nBeraien helburua, ama edota aitaren gain boterea, kontrola eta dominazioa lortzea, beraiek nahi duten hori eskuragarri izateko. Nahiz eta gurasoek sarritan pentsatu, seme edo alabak arrazoi zehatz bat eduki gabe erasokor agertzen direla.\nPertsona askok pentsatu baino sarriago ematen den arazo bat da. Sarritan ama izaten da erasoa pairatzen duena, baina baita aita, aitona edota amona, edota azken hauen eginkizuna betetzen duten familiako pertsona.\nEzkutuko arazo bat dela esan dezakegu. Gurasoei askotan zaila egiten zaie onartu eta aitortzea, beraien seme edota alabagandik pairatzen duten indarkeriaren biktima direla. “Nire seme edo alabak jo egiten nauela onartzea oso zaila egiten zait”. Famili askok arazoa txikiagotu edo erasoen inguruan garrantzia gutxiagotzen saiatzen dira.\nLaguntza behar duzu? Lagundu ahal zaitugu


"Askatardura" (Izaro Apraiz) - etakitto.eus\n“Askatardura” (Izaro Apraiz)\nAskotan eztabaidatzen dugu koadrilan, familian edo lagun artean gure eskubide eta askatasunen inguruan, baina ez da horren sarri hitz egiten guzti horrek dakarren ardura edo erantzukizunaz.\nHorren adibide ugari zerrendatu ditzakegu gure egunerokotasunean: guztiok nahi dugu Sanjuanetan herri bazkari handi eta ederra, baina gutxi batzuek hartzen dute guzti hori antolatu eta aurrera eramateko ardura; lan arloan, uztartzea errazteko lan baldintza malguak nahi ditugu, baina gure konpromisoak bete ez ditugulako kontuak eskatzen dizkigutenean, gure nagusiak erantzukizuna onartzea espero dugu; euskaraz bizitzeko eskubidea aldarrikatzen dugu, baina ez dugu horren aurrean konpromiso irmorik hartzen… zerrenda amaigabea osatu dezakegu horrela.\nAzken aldian buelta asko eman dizkiot guzti horri, benetan nire aldarrikapenen inguruan, nire eskubide eta askatasunen inguruan zenbaterainoko konpromisoa hartzen dudan (ala ez) hausnartuz. Zenbateko inplikazioa eta bihotza jartzen dut benetan inporta zaizkidan gauzetan? Edo beharbada ez zaizkit horrenbeste inporta inplikazioa eta bihotza jartzen ari ez naizenean? Bada, beharbada ez. Zaila da hori altuan esan eta entzutea, batez ere gure izaeraren eta oinarrien parte bat zalantzan jartzen ari garelako. Inporta bazait, egiten dut; eta, egiten ez badut, beharbada ez zait horrenbeste inporta.\nHoriek dira txanponaren bi aurpegiak. Bata, gozoa, asebetetzen gaituena, aske izatea eta gure bizitzaren burujabe. Bestea deserosoagoa, lana, ahalegina eta inplikazioa eskatzen dituena. Baina lanaren, ahaleginaren eta inplikazioaren emaitza ez ote da bizitzan egon litekeen gauzarik gozoena? Beraz, aske izan gaitezen erantzukizunak eta konpromisoak onartzeko, ardurak eta konpromisoak onartzeak egingo gaituelako aske!\n« Ekainaren 18ra arte egongo da ikusgai Dibujo eta Zeramika udal eskoletako ikasleen erakusketa Martitzenean banatuko dituzte Klub Deportiboko Argazki Taldeak antolatutako Rallyko sariak »


.ma - Wikipedia, entziklopedia askea.\nEcole Mohammadia d'Ingenieurs (EMI)\nBertako kontaktu eman behar da\n.ma Marokori dagokion herrialdeentzako goi mailako domeinua da. Bertako kontaktu bat ematea beharrezkoa da .ma edo .co.ma domeinu bat eskuratzeko. Gainontzekoek (.net.ma, .gov.ma...) baldintza gehiago dituzte.\n(Ingelesez) .ma whois informazioa IANAren webgunean


Afro-brasildarra jipoituta hil zuten eta herrialdean matxinada piztu da | Mundua | GARA Euskal Herriko egunkaria\nBlack Lives Matters ez ikusiarena egiten zitzaien afro-amerikar errugabeen hilketak ikusarazteko sortu zen. Egun, baina, «gutako bati erasotzean guztioi erasotzen digute eta gutariko batek irabaztean denok irabazten dugu» dioen amets afrikanista gauzatu da.\nTelefono mugikor batekin hartutako irudiak lazgarriak dira, hotzikara eragiten dute, eta sumindura olatu itzela eragin dute Brasilen. Carrefour taldeko Porto Alegreko supermerkatu batean gertatu zen izugarrikeria. Bi zaindari zuri –polizia militarra da bietako bat– agertzen dira; batek Joao Alberto Silveira Freitas 40 urteko afro-brasildarra lurrean immobilizatuta dauka eta bestea hiltzeraino ukabilkadak eman eta eman ari zaio.\nIrudiek George Floyd afro-amerikarraren heriotza dakarte gogora, eta, Floydekin AEBetan gertatu bezala, Brasilen ere matxinada handi bat piztu da. Are gehiago, Silveira Freitasen lagunen esanetan, honek ere, Floydek bezala, «ezin dut arnasa hartu!» erregutu zien bi zaindariei (bietako bat, polizia militarra).\nSao Paulon, Rio de Janeiron, Brasilian… hainbat hiritan izan dira protestak, Kontzientzia Beltzaren Egunarekin bat. Horietako batzuk Carrefourren supermerkatuen aurrean antolatu dira, beste batzuetan su eman diete supermerkatuei eta jadanik multinazional frantziarrari boikota egiteko deialdia zabaldu da herrialdean. Suminduta zeuden manifestarien hitzetan, «brasilen beltza izatea zure eskubideak eta gizatasuna kentzea da, lasai joan eta etortzeko aukerarik ez izatea; polizia eta zaindariek akusatu bat bezala ikusten zaituzte, baita biktima zarenean ere».\nIrudi bortitz eta esplizitu horiek ikusita, Nazio Batuen Erakundeak Brasilen duen ordezkaritzak hau adierazi zuen: «Herrialdean milioika beltzek arrazismoaren eta diskriminazioaren biktima izaten jarraitzen dute, baita modu biolentoenetan ere». Horretaz gain, ikerketa azkar bat egiteko eta larritasunaren neurriko zigorrak ezartzeko eskatu zuen.\nJair Bolsonaro presidente ultraeskuindarrak, berriz, ez zuen ezer esan heriotzari buruz. Bere Defentsa ministro Hamilton Mourak, aldiz, «Brasilen arrazismorik ez» dagoela esan zuen, arrazismoaren aurkako salaketa eta protestak «kanpotik ekarriak» direla gaineratuz.\nBrasil da Amerikan esklabotza abolitu zuen azken herrialdea, 1899an. 212 milioi biztanle ditu eta erdiak baino gehiago (%57) beltzak edo mestizoak dira. Halere, langabetuen %70 dira, gazteago hiltzen dira eta zuriek baino hiru aldiz aukera gehiago dituzte bortizki hiltzeko. Iaz argitaratu zen “Biolentziaren Atlasa”-ren arabera, 2008tik 2018ra afro-brasildarren heriotza biolentoak %12 ugaritu ziren eta zurienak, %13 gutxitu.\nBistan da, Bolsonaroren negazionismoa gorabehera, esklabotzaren eragina bizirik dagoela Brasilen eta arrazismoa ez dela inportatu nahi den kanpoko fenomeno bat. Aitzitik, afro-brasildarren heriotza biolentoak naturalizatzea eta zuritzea oso ohikoa da diskurtso politikoetan. Joao Alberto Silveira Freitasen heriotza arrazismoaren existentzia ukatzen duten agintarientzat hausnarketarako arrazoi izan beharko litzateke, mendeetako esklabotzak Brasilen utzi duen aztarna biziaren oroigarri. Ez da izango, baina.


2018 Urriak 27 | KATAPULTA\n2018 Urriak 27\nZUMAIA / TORRE BERRIA\nKATAPULTA TOUR GIPUZKOA – EUSKAL HERRIKO SURF eta BODYBOARD TXAPELKETA, FEDERARTE FEST – “Euskal Surf Kultura”\nKontzertuen tokia: Torre Berria\nFestibalaren informazioa: www.facebook.com/GipuzkoaSurf\n[Katapulta Tour Gipuzkoa 2018 zirkuitua festibalean kolaboratzen du “Deus Ez” musika-taldearekin].\nDEUS EZ kontzertua: 22:30.\nKatapulta Tour Gipuzkoa 2018 zirkuiturako aukeratutako artista. //\nDEUS EZ gipuzkoako power trio bat gara eta euskaraz abesturiko rock alternatiboa egiten dugu. Talde hau 2016ean sortu genuen Eric (gitarra eta ahotsa), Alex (baxua) eta Koldok (bateria), hirurok talde ezberdinetan jo izan dugun musikari esperimentatuak.\n2017ko udaran gure lehen diska grabatu genuen, “Deus Ez” izenekoa. Diska autoekoiztua da, 10 abestiz osaturikoa, eta bertan rock, punk edota metal estiloak aurkitu daitezke, melodia zaindu eta indartsuekin.\nDiska kaleratu genuenetik Azkoitiko Matadeixe edota Durangoko Azoka bezalako lekuetan aurkezteko aukera izan dugu. Gure zuzenekoaren ezaugarri nagusiak diskaren soinuarekiko fideltasuna eta gure jarrera indartsuak dira.\nBideo-elkarrizketa Deus Ez: Deus Ez\nANTOLATZAILEA: KATAPULTA – Gipuzkoako Surf Federazioa


Aireportuaren kontrako militantea da Gerald, Naoneden (Nantes). 2009tik izan diren borroka anitzetan parte hartu du. «Aspalditik dut harremana Euskal Herriko militanteekin, eta, BBGra horietako anitz etorri izan direnez, naturalki, gure artean mintzatzen hasi ginen, eta Ambazadaren proiektua sortu zen. Gu bereziki interesatu gintuen, Naoneden ginelako -ez ginen zadistak-, eta iruditzen zitzaigulako kanpoko jendearekin harremanak falta zirela». Gune bat sortu zuten, Ambazada, nazioarteko ordezkaritzak bertan aterpetu ahal izateko eta konferentziak, eztabaidak eta prestakuntzak antolatu ahal izateko gela handi batean. Azken bi urteetan Aste Intergalaktikoa antolatu izan dute bertan BBGri lotutako gaien inguruan: «Aurten G7koen goi bilera izanik, eta euskal militanteak beti gogotsu aritu izan direnez gure borroka sostengatzen, hona etorri gara Aste Intergalaktikoa egitera».


Izena: San Jose ermita\nHelbidea: Olabarrieta, 38\nJabetasun: Ondare Erligiosoa\nBeste Izenak: Olabartako ermita\nOlabarrieta auzoko etxe multzoaren erdian dago, eta arkupea du.\nBadago agiririk esaten duena ermita hau bazela 1620. urtean. "Olabartako ermita" izenarekin dator agirietan, honelaxe izendatzen dute. Badirudi jatorriz XVI. mendekoa dela eta XVIII. mendean berregin zutela. Barrualdea 1981. eraberritu zuten eta itxura ezin hobea du. 1883. urteaz gero habeartea estaltzen zuen ganga faltsua bota egin zen 1981ean.\nOinplano angeluzuzena du ermitak, habearte bakarra, abside oktogono formakoa eta estalkiak bi isurki ditu; gehien nabarmentzen dena, hala ere, zurezko egitura da. Burualdeak arku karpanel handi bat du eta ilargixka ganga faltsuz estalita dago. Burualdeari atxikita dago sakristia.\nOinean zurezko goi korua du, bi harroinek eusten diotela.\nArkupea ia erabat itsua da, ezkerraldean, eta dobelaz hornituta dagoen zirkuluerdiko arkuak babesten du sarbidea. Sarrerako atea zinez bikaina da, zurezkoa, tatxetez apaindua.\nOinean sarbide dinteldua du, bi leiho txiki eta okulu bat gorenean. Eskuinaldean bi leiho ageri dira eta okulu bat burualdera.\nBurualdean aurkitzen da teilatuaren zatirik gorena ere, hau da, kanpai horma. Honek zirkuluerdiko baoa du kanpaiekin, eta hori errematatuz hiru pinakulu bola herreratarrekin, eta gainean gurutze eder bat, burdin forjatuzko haize orratza duena. Horiek guztiak molduraz eta elementu barrokoz apainduta daude.\nEliza manposteriaz egina da, sarbidearen inguruak eta kanpai horma izan ezik, harlanduz eginak dira-eta. Barrualdea oso ongi emokatuta dago.\n1618. urtean eginiko bi gorputzeko eta hiru kaleko erretaula errenazentista da barruko gauzarik nabarmenena. San Joseren irudia, XVII. mendekoa den arren, erretaula baino geroago egin zen. Burualdean bertan Kristo gurutziltzatuaren irudia ageri da.


Arrano Beltza - Wikipedia, entziklopedia askea.\nArtikulu hau euskal ikurrari buruzkoa da; hegaztia gaitzat duena beste hau da: «Arrano beltz»\nArrano beltza Nafarroako Erresumaren ikur zahar bat da, arrano beltz bat hondo hori baten gainean ageri duena. Zenbait euskal herritar abertzalek Euskal Herriaren sinbolotzat darabilte; eta zenbait espainiar falangistek, berriz, Espainiaren sinbolotzat.\nErdi Aroko zigiluaren gaur egungo irudikapen edo erreprodukzio zehatza.\n2 Gaur egungo bandera\nArrano beltzaren ikurrak XII. mendeaz geroztik Nafarroako errege-erreginek beren zigiluetan erabilitako arrano irudia du oinarri; zehazki esanda, Antso VII.a Azkarrak XIII. mendearen hasieran erabilitako zigiluan ageri den arrano irudia. Izan ere, nafar errege haiek beren menpe izan zituzten euskal hiztunen lurralde guztiak edo gehienak behintzat (ez dago garbi Pirinioez iparraldeko euskal lurralde guztiak beren menpe izan ote zituzten; eztabaida biziak dituzte historialariek gai horretan). Hainbat eusko abertzalerentzat, erreinu hura euskal hiztun guztien lurraldeak bateratu eta euskal estatu independente bat sortzeko lehen saiakera izan zen. Aitzitik, hainbat espainiar nazionalistentzat, espainol nazioa sortzeko saiakera izan zen.\nJatorrizko Arrano beltza, Antso VII.a Azkarraren agirietako zigiluan.\nAntzinako zigiluaren irudikapena.\nGaur egungo banderaAldatu\nXX. mendearen bigarren erdialdean Telesforo Monzon politikari abertzaleak Erdi Aroko zigiluan oinarrituz gaur egun hain hedatua dagoen Arrano Beltzaren bandera diseinatu zuen (bai hondo horian, bai gorrian).\nTelesforo Monzonek Erdi Aroko zigiluan oinarrituz sortutako bandera, hondo horian.\nTelesforo Monzonek Erdi Aroko zigiluan oinarrituz sortutako bandera, hondo gorrian.\nArrano Beltza eta Euskal Herriko armarriaren horma-irudia Errenterian.\nArrano Beltza eta Zazpiak Bat armarria.\nArrano Beltza Orreagako Kolegiatan\nArrano beltza Mikel Laboa kantari eta musikagile donostiarren abestia ere bada, geroago Negu Gorriak taldeak bertsionatua. Abestiaren zati batek honela dio:\n↑ Oihana Llorente: «La Ertzaintza deja que el «cara al sol» suene en Donostia y acalla la protesta», Gara, 2008-03-02.\n↑ Bernardo Estornés Lasa: «Águila negra / Arrano beltza», Auñamendi Eusko Entziklopedia.\n↑ "Telesforo Monzón, en una interpretación personal, crea una bandera con el Arrano beltza. Esta es de color oro o amarillo estando estampado el Arrano beltza sobre ella.", Soberanianavarra (Gaztelaniaz)\n↑ "Fue rescatado por el político nacionalista Telésforo Monzón como emblema del reino de Navarra y, por extensión, de toda Euskal Herria; prefiriendo algunos nacionalistas esta bandera a la ikurriña, que tendría un carácter mas vizcaíno. Incluso ha sido empleado por los "presuntos legítimos herederos" de una Casa Real Navarra genuinamente autóctona.", Lacajadebajodelacam (Gaztelaniaz)\nAzken aldaketa 13 otsaila 2021(e)an, 07:20(e)tan\nOrriaren azken aldaketa: 13 otsaila 2021, 07:20.


Irekia Eusko Jaurlaritza - Gobierno Vasco :: Bizikidetasun demokratikoa sustatzeko eta indarkeria deslegitimatzeko aholku batzordeak bihar egingo du lehen bilera\nBizikidetasun demokratikoa sustatzeko eta…\nBizikidetasun Demokratikoa Sustatzeko eta Indarkeria Deslegitimatzeko Aholku Batzordeak bihar, asteazkena, hilak 23, egingo du lehen bilera Lehendakaritzan, José Ramón Recalderen lehendakaritzapean.\nGizarte-partaidetzarako organo hau Jaurlaritzak joan den urtean onartutako Bizikidetasun Demokratikoa Sustatzeko eta Indarkeria Deslegitimatzeko Planari (2010-2011) lotuta dago. Herritarren artean jarrera-aldaketa sustatzeko, eta, horrela, sistema demokratikoa elkarrekin askatasunean bizitzeko bermea dela onartu eta helburu politikoak lortzeko indarkeriaren erabilera justifikatzen duten proposamenak erro-errotik deslegitimatzeko asmoz onartu zuen Jaurlaritzak plan hori.\nAholku Kontseiluan administrazio publikoak (Eusko Jaurlaritza, aldundiak eta udalak) eta gizarte zibila ordezkatuta daude. Hain zuzen ere, gizarte zibila bakearen eta giza eskubideen alde lan egiten duten elkarte eta erakundeek, Euskadiko Eskola Kontseiluak, Euskal Herriko Unibertsitateak, Arartekoak eta komunikabideek ordezkatzen dute. Aholku Kontseilu honek ekintza osagarriak proposatzeko eta Elkarbizitza Planaren ebaluazioari buruzko iritzia emateko ahalmena dauka.\nBiharko bilera 11:00etan hasiko da, Lehendakaritzan, eta batzorde iraunkorra eta lan-batzordeak eratuko dira (hezkuntza formala eta ez-formala, koordinazioa eta araudia egitea). Halaber, kultura demokratikoaren soziometroa 20 deritzon txostenaren emaitzak aztertu eta eztabaidatuko dira eta betearazpen-txosten bat aurkeztuko da.


Bizkaiko enpresen lankidetza eta berrikuntzarekin duten lotura - 2020 | Joerak • barrixe\nBizkaiko enpresen lankidetza eta ...\nBizkaiko enpresen lankidetza eta berrikuntzarekin duten lotura - 2020\n3D impresioa9Adimen Artifiziala66Automobilgintza11Berrikuntza65Berrikuntza Soziala13Big Data10Blockchain4Covid1960Digitalizazio49Egutegi76Ekintzailetza3Elikadura13Energia23Erainkuntza5Estrategia22Fintech2Garraioa55Ikerketa2Ikerketak50Industria 4.023Iraunkortasun40Lankidetza1Medikuntza3Merkataritza7Osasun38Robotika21Smart City15TICs28Teknologia17Zientzia9\nNorabidea 2020 ikerketaren arabera, Bizkaiko enpresen % 38,5ek lagundu du 2019an. Aurreko hiru ekitaldietan (2016, 2017 eta 2018) lankidetza-akordio horiek egiten dituzten enpresen tasa ere egonkorra da, eta enpresen funtzionamenduan ohikoa dela esan dezakegu.\nBizkaiko Foru Aldundiak eta Bilboko Merkataritza Ganberak NORABIDEA-2020 txostena egin dute Barrixe-Berrikuntzaren Behatokiaren bitartez, Bizkaiko enpresetako berrikuntza jarduera aztertzeko. Bertan bildutako datuen arabera, eta kontuan hartuta enpresen arteko lankidetzari ematen zaion definizioa (elkarrekiko independente diren bi enpresa edo gehiagoren arteko akordio bat, zeinaren bidez enpresekbat egiten baitute proiektu bat garatzeko helburu komun batekin, xedea delarik euren gaitasunak handitzea, baina bakoitzak bere independentziari eutsiz), ikusten daBizkaiko enpresen % 38,5 lankidetzan aritu direla 2019an. Horrelako lankidetza-akordioak gauzatzen dituzten enpresen tasa aurreko hiru ekitaldietakoen parekoa da (2016, 2017 eta 2018), eta egonkor mantendu da 2019an, beraz, ondoriozta dezakegu lankidetza ohikoa dela enpresen funtzionamenduan.\nOrokorrean, merkatua da Bizkaiko enpresak lankidetzara bultzatzen dituen eragile nagusia.Lankidetza-proiektuetan parte hartu duten enpresen % 48,5ek merkatuko arrazoiengatik egin dute.Bigarrenik,ezagutzari lotutako arrazoiak daude (% 44) eta hirugarrenik, berriz, arrazoi ekonomikoak edo kostuari lotutakoak (% 38,3).\nLankidetzaren praktika aztertuz gero, ikusten da horrelako akordioak sektore bakoitzaren barruan gertatzen direla nagusiki.Hala, enpresen % 67,9k esan dute sektore bereko beste enpresa batzuekin kolaboratu dutela, hori delarik gehien baliatzen den aukera.\nAtzetik datoz beste sektore batzuetako enpresekiko lankidetzak (% 25,4) eta ekipo edo teknologia hornitzaileekin egiten direnak (% 25,2).Bezeroekiko lankidetzak % 24,4ko portzentajea erdietsi du, eta Teknologi Zentroekin edo Ikerketako Organismo Publikoekin eginikoak % 19,5ekoa.Unibertsitateekiko lankidetzaurriagoa da (% 9,8).\nHauek dira lankidetzaren helburu garrantzitsuenak:\nProduktu edo zerbitzu berriak edo hobetuak diseinatu eta garatzea (% 41,6).\nProduktu edo zerbitzu berrien kontzeptuak eta ideiak sortzea (% 35,3).\nMerkatu berriak garatzea (% 29,4).\nAzerago kokatzen dira garrantzia hartu duten beste bi helburu: aukeren zaintza eta identifikazioa (% 18,8) eta produktu berrien fabrikazioa (% 18,7).\nEnpresek lankidetzan jarduteko egin duten ahaleginak bere emaitza eman du, eta arrakasta-mailaoso handia da.Oro har, enpresen datuek erakusten dute gainditu edo ase egin direlalankidetzaren helburuak.Hala, lankidetzan diharduten enpresen % 49,5ek aurreikusitako helburuak lortu dituzte, eta % 11k gainditu egin dituzte.Soilik enpresen % 1,7k adierazi du ez dituela lortu esperotako helburuak.\n2019an lankidetzan aritu ez diren enpresei dagokienez, gehienek esan dute ez dutela izan horretarako premiarik (% 75,4), eta horixe da atzeratzen dituen arrazoi nagusia.\nGainerako arrazoi guztiek askoz pisu gutxiago dute,hona hemen nabarmentzeko moduko batzuk:\nEzagutza indibidualki kudeatzen da eta ez da partekatzen (% 10,4).\nAntolakundearen zurruntasuna (% 5,3).\nBazkideak aurkitzeko zailtasunak (% 4,2).\nKonfiantza eza (% 3,2).\nKostu ekonomiko handia (% 2,2).\nTXOSTENA: Bizkaiko enpresen lankidetza eta berrikuntzarekin duten lotura - 2020


Irekia Eusko Jaurlaritza - Gobierno Vasco :: Hasi dira Bermeoko portuko Xixili-Erroxape moila konpontzeko lanak\nHasi dira Bermeoko portuko Xixili-Erroxape…\n<img src="https://www.irekia.euskadi.eus/uploads/cover_photos/52094/original/bermeo.jpg" style="max-width:100%" alt="" />\nLanak 1. LOTEAN (Xixili) eta 2. LOTEAN (Erroxape) banatzen dira, eta biek 7 hilabeteko egikaritze epea dute\nAstelehen honetan, otsailaren 18an, hasiko dira 2. LOTEKO lanak, Erroxape moilako azalera osoaren zoladura berriztatuz\nGaur hasi dira Erroxape moila (2, 3, 4 eta 5) konpontzeko lanak Bermeoko portuan, azalera osoaren zoladura konpontzeko helburuarekin, eta une honetan, itsasoaren eraginez eta merkataritza arloko enpresen zamaketa lanetarako erabiltzen den makinaria astuna erabiltzearen ondorioz, sortutako narriadura egoera konpontzeko.\nObra, bi lotetan banatuta, Erroxape eta Xixili kaien konponketa barne hartzen duen proiektuaren barruan dago. Aurreikuspenak betetzen badira, lanak zazpi hilabetetan egongo dira amaituta.\n“Xixili moilaren konponketa eta indartzea; eta Bermeoko portuko merkataritza moilaren zoladura eta zerbitzuen berrezarpena” izeneko proiektuaren 2. LOTEARI dagokion Erroxape kaian, azalera osoko zoladura berriztatzeaz gain, ukitutako zerbitzuen berrezarpena osatuko da, eta merkataritza kaien drainatze sare berria egingo da. Amilburuaren gailurraren kota, itsasoko klimaren egungo baldintzak kontuan izanda, 0,5 metro altxatuko da. Lanak gaur hasiko dira, eta aurreikuspenak betez gero, urte honetako irailean amaituko dira.\nXixili moilaren konponketa jasoko duen 1. LOTEARI dagokionez, lanak martxoan hasi eta urrian amaituko direla aurreikusten da. Xixilin, estruktura konpondu egingo da, eta biltegi gunearen zoladura hobetuko da, portuaren behar berrietara egokitzeko. Horrez gain, ukitutako zerbitzuen berrezarpena osatuko da, eta merkataritza kaien drainatze sarea egingo da, kokalekuarekin bat datorren estetika lortzeko.\nBi eraikuntza proiektuak Typsa ingeniaritza etxeak idatzi zituen. Erroxapeko lanez arduratu behar den enpresa Ferrovial-Agromán S.A. da (1.508.704,95 euroko esleipen aurrekontuarekin, BEZ aparte) eta Xixili moilako lanak Viuda de Sainz, S.A. enpresak (1.027.651,54 euroko esleipen aurrekontuarekin, BEZ aparte) egingo ditu.\nHasi dira Donostiako iparraldeko kai-muturra konpontzeko lanak (Gobernu Bilera 2019-11-26)\nEusko Jaurlaritza, beste urte batez, Bermeoko Arrain Azokan izan da\nEusko Jaularitzak datorren astean aztertuko ditu denboraleek mugitutako 66.000 metro kubiko hondar kentzeko proposamenak


Dimetaleko sarrerak salgai dagoz Diman eta Bilbon\nDimako Baltzola tabernan eta Bilboko Iturribide kaleko El Metal tabernan salgai ipini ziran sarrerak zezeilaren 7an eta hilaren 18tik aurrera erosi ahal izango dira jaialdiaren webgunean, urri lehenengoaren 25 eta 26an izango dan Dimako heavy metalaren jaialdirako. Asgarth, Niña Coyote eta Chico Tornado, 4 Villains, Bast Wave eta Reno Renardo taldeak be egongo dirala jakinarazo dabe Dimetaleroak Kultur Elkartea, antolatzaileak.\nHamahiru urtez eszenalekuetara igon barik pasau ostean, Donostiako Añorga auzoko Asgarth taldeak Diman joko dau. Taldea 2007an banandu zan, baina bajua eta bateria joleak aldatuta, kantu barriak sortzean dabil eta eszenalekuetara itzuli da. Diman, abesti barriez gainera, banandu aurretiko albumetako kantuak be joko ditue. Jainkoen egoitza, Etorkizunaren sustraia, III eta Garraisia dira orduan ateratako diskoak.\nBasamortuko rock pisutsu eta "pozoitsua" egiten daben Niña Coyote eta Chico Tornado donostiarrak be egongo dirala iragarri dabe. Euren Eate (2016) lanak, euskerazko album onenari saria jaso eban. Reno Renardo bizkaitarrak umorea ipiniko dabe; 4 Villains talde bilbotarrak rock-metala "post-apocaliptika" estetikeagaz eta Blast Wave irundarrak heavy metal klasikoa joko dabe.\nAurten, Dimetalfestek sarrera libredun eremuak izango ditu eta ordaindu beharreko beste esparru bat. Kartelean azalduko da ze talde izango diran sarrereagaz eta zeintzuk ikusi ahal izango diran doban. Baita egunez eguneko banaketea be. Astegoien osoko txartela edo eguneko sarrerak erosteko aukerea egongo da.\nEgun bietarako txartelaren prezioa 38,50 eurotakoa da aurrez erosita eta 44 eurotakoa egunean bertan. Eguneko sarrerak barriz, aurrezdik 22 eurotan eta bertan 27,50 eurotan salduko dira.


Gernikako Arbolaren kimu bat landatu dute Muruetan - Busturialdeko Hitza : Busturialdeko Hitza\nKarrion eta Otadui kimua landatzeko palakadak ematen\nMuruetak badauka dagoeneko Gernikako Arbolaren kimu bat. Gaur goizean landatu dute Sagatxa zelaian. Bertan egon dira, hain zuzen ere, Ana Otadui Bizkaiko Batzar Nagusietako presidentea, Julen Karrion Muruetako alkatea, Muruetako zinegotziak, bai eta zenbait herritar ere.\nOtaduik jakitera eman duenez, Muruetan egin da denboraldi honetako lehenengo landaketa: “Urte hau zaila eta korapilatsua izan da eta da, baina hobekuntzarako bidea hartzea espero dugu Gernikako Arbolaren landare honen moduan; izan ere, hor joango da hazten, loratzen eta herri honetan bizi zareten guztioi gerizpea ematen”.\nLandaketa egiteko egun berezia aukeratu dute. Gaurko egunez, orain dela 34 urte, Muruetak Gernika-Lumotik desanexioa lortzeko herri galdeketa egin baitzuen. Gainera, Karrion alkateak gogora ekarri duenez, udalerriak desanexioa lortu zuenetik udaletxea hartzen duen hirugarren eraikinean lanean daude; Aldai eraikinean egon zen lehenengo udaletxea, Floresen gero, eta ekainetik, Abadetxean daude. COVID-19agatik ezin izan dute “gura moduko” inaugurazio ekitaldirik egin, baina egoerak hobetzen duenean “egingo dutela esan du, “merezi duelakoa”. “Gernikako arbola euskaldun denon eskubideen ikurra den moduan, udaletxea herritor guztion eskubidea da, herritar guztion etxea da”, esan zuen Karrionek.\nIa 500 landare. Gernikako arbola “nazioarteko” arbola dela esan du Otaduik, “gure lurraldean sustrai sendoak dituena”. Gaur landatutako zuhaitzagaz, Murueta mundu mailako sarean sartu da. Gaur egun, ia 500 landare landatuta daude bost kontinenteetan.\nMuruetan landatu duten zuhaitzak hiru urte ditu. Hala, herritarrei eskatu diete “mimoz” zaintzeko, “Muruetan ere ikurra izan dadin”. “Kontuan eduki foruen, hau da, euskal herritarren antzinako legeen ohitura demokratikoa irudikatzen duela, eta euskal askatasunaren ikurra dela”.\nAdierazpenak egin ondoren, agintariek kimua landatzeko lehenengo palakadak emateko aukera izan dute Gernikako Arbolaren abestiaren doinupean, eta gauza bera egiteko aukera eduki dute ekitaldian bildutako guztiek ere. Ekitaldiari amaiera emateko, ohorezko aurreskua dantzatu dute, eta Bizkaiko Batzar Nagusietako presidenteak kimuaren egiazkotasuna bermatzen duen ziurtagiri ofiziala eman dio Muruetako alkateari


Bizkarrezur-muin - Vikidia\nNerbio-sistema zentralaren diagrama: burmuina, zerebeloa, bizkarrezur-muina\nBizkarrezur-muina ornodunek bizkarrezurraren barnean duten nerbio-kordoia da; entzefaloaren luzapena dela esan daiteke, eta harekin batera nerbio-sistema zentrala osatzen du. Burezurreko zulogune okzipitalean hasten da eta lehen orno lunbarreraino iristen da (45 cm inguruko luzera du). Burezurra entzefaloa babesten duen hezur-egitura den bezala, bizkarrezurra da bizkarrezur-muina babesten duena.\nBizkarrezur-muinaren egitekoa[aldatu | aldatu iturburu kodea]\nIstripu baten ondorioz, gerta daiteke bizkarrezurra apurtzea; holakoetan, burmuinaren eta gainerako gorputzaren arteko komunikazioa eten egiten da, bizkarrezur-muinak ezin duelako bere egitekoa bete. Paraplejia deitzen zaio horri; paraplejikoek desagertuta dauzkate gorputzaren behealdeko funtzioak (hanken mugikortasuna eta gorputz-atal horien sentsazioak).\nOrrialdearen azken aldaketa: 20 ekaina 2017, 10:47.


Dani Martirenak eta Ana Ibañezek irabazi dute 2018ko Etxepare saria Cosimoren katiuskak album ilustratuarekin\nLeire Bilbao idazleak, Leire Salaberria ilustratzaileak eta Asun Agiriano haur bibliotekariak osatu dute epaimahaia, eta hemeretzi lanen artean aukeratu dute Cosimoren katiuskak. Epaimahaiko kideek adierazi dutenez, egileek Italo Calvinoren Il barone rampante liburu...\nAinara Azpiazu Axpi eta Paula Estevez egileen Arraroa albuma aurkeztu da jendaurrean. Nafarroako hainbat toki entitatetako euskara zerbitzuek antolatzen duten Etxepare haurrentzako album ilustratuen lehiaketako azken edizioaren irabazlea izan da lana. Axpik idatzitako...\nAinara Azpiazuk eta Paula Estévezek irabazi dute 2017ko Etxepare saria\nAurtengo Etxepare sarira 26 lan aurkeztu dira. Horien artean Ainara Azpiazu eta Paula Estévezen Arraroa lana aukeratu du epaimahaiak, Yolanda Arrietak, Maite Gurrutxagak eta Asun Agirianok osatu dutena. Arraroa albumean haur batek gaurko gizartearen aniztasunari...\nZerua gris dago haurrentzako bilduma ilustratua aurkeztu da jendaurrean\nNafarroako Euskara Zerbitzuek, Pamiela argitaletxearekin batera, 2016ko Etxepare saria irabazi zuen Zerua gris dago haurrentzako album ilustratua aurkeztu dute jendaurrean lanaren egileekin batera: Isaak Martínez, idazlea; eta Liebana Goñi, ilustratzailea. Liburuan,...\nIsaak Martinezen eta Liébana Goñiren Zerua gris dago albumak irabazi du 2016ko Etxepare saria\nIsaak Martínezek (Hondarribia, 1975) eta Liébana Goñik (Iruñea, 1986) aurkeztu duten Zerua gris dago albuma izan da 2016ko Etxepare sariaren irabazlea. Aurten Etxepare sarian 23 lan aurkeztu dira eta epaimahaia Patxi Zubizarreta eta Yolanda Arrieta idazleek eta Mikel...\nMunstroek ere pixa egiten dute ohean album irabazlea argitaratu du Pamiela argitaletxeak\nPello Añorga (Oiartzun, 1956) eta Jokin Mitxelenaren (Donostia, 1962) Munstroek ere pixa egiten dute ohean album ilustratua argitaratu du Pamiela argitaletxeak. Bigarren aldia da Añorgak eta Mitxelenak Nafarroako zenbait toki-entitateetako euskara zerbitzuek...\nOrria 2 / 5«12345»


Sare ataka - Wikipedia, entziklopedia askea.\n(«Portu (informatika)» orritik birbideratua)\nSare atakak edo ataka logikoak konputagailu komunikazioetan zerbitzu ezberdinak antolatzeko zenbakiek izendatzen dituzten memoria atalak dira.\n2 Ataka kopurua\n3 Ataken laburpena\nTCP/IP protokoloko konputagailu-sarean erabiltzen diren sare maila eta garraio mailako TCP/IP protokoloetan, zerbitzuak bereizteko ataka kontzeptua definitzen da.\nKontzeptu hau garraio mailakoa da, beraz ez da ataka fisikoetaz ari (makinak dituen konexioak), ataka logikoetaz (nondik-norantz konexio bat ematen den), baizik. Horrela, edozein TCP/IP konexiok igorlearen eta hartzailearen IP helbideak (bakoitzak 32 bit dauzka IPv4-n) eta bien atakak (bakoitza 16 bitekoa) ere behar ditu.\nAtakaren zenbakia 16 bitekoa denez, 2^16=65.536 ataka posible ditugu. Sare zerbitzuak ematen dituzten makinetan (Telnet, FTP, HTTP,…), TCP/IP zerbitzu ezagunentzat ataka zenbaki batzuk gordetzen dira. Unix sistema eragilea duen makina betean, ataka fidagarriak 0tik 1023 bitartekoak dira, eta hauen berezitasuna, beraietatik, supererabiltzaileak egikaritutako programek bakarrik egin ditzaketela konexioak da. Honekin eragotzi nahi dena zera da: pribilegiorik ez duen erabiltzaile batek, konexio ilegitimo bat erabiliz, berak baimenik ez daukan informazioa eskuratzea. 0-1023 bitarteko ataka fidagarrien kontu Unix-ena da soilik, eta ez TCP/IP estandar bat, beraz, TCP/IP zerbitzuak eskaintzen dituen makina ez-Unix batean, ataka fidagarrietatik konexio ilegitimoak sortzea posible izango da.\nTCP/IP protokoloetan erabiltzen diren ataka ohikoenak:\nAzken aldaketa 14 urtarrila 2021(e)an, 14:39(e)tan


EEE batek eragiten dien langileen kopurua erdira baino gehiagora murrizten da urteko lehen zazpi hilabeteetan | Consumer\nEEE batek eragiten dien langileen kopurua erdira baino gehiagora murrizten da urteko lehen zazpi hilabeteetan\nGuztira 183.126 langileri eragin die enplegu-erregulazioko espediente batek uztailera arte.\nUrteko lehen zazpi hilabeteetan, lan-agintariek onetsitako enplegu-erregulazioko espedienteek (EEE) eragindako langileen kopurua erdira jaitsi zen, 2009ko epe berarekin alderatuta. Gainera, Lan eta Immigrazio Ministerioaren azken datuen arabera, baimendutako espedienteak %20 jaitsi ziren (9.944 gutxiago) lehen zazpi hilabeteetan. Horietatik, 9.019 langileen ordezkariekin hitzartu ziren; 925, berriz, ez ziren itundu, eta horrek 148.886 langileri eragin zien itundutako espedienteen kasuan, eta 20.663 itundu gabekoen kasuan.\nUztailera arte, 183.126 langileri eragin die EEE batek; aurreko urteko aldi berean 414.720 langileri. Zifra horiek %55,8ko beherakada adierazten dute, hau da, 2009koaren aldean, tasak lau digituko zifretaraino igo ziren. Sektoreka, baimendutako 4.309 espediente guztira industriari dagozkio, eta urtetik urtera %36,7 jaitsi dira; zerbitzuen sektorean, %8,4 jaitsi dira, 3.740; eraikuntzan, 1.422 espediente daude, %29,1eko igoera, eta 473 nekazaritzakoak dira (-%10,6). Konparazioan, 2010eko uztailera arte, EEE batean sartu zen industriako langileen %63,8 gutxiago, zerbitzuen sektorean %36,9 gutxiago eta nekazaritzan %14,1 gutxiago. Eraikuntzak, ordea, %18,3 egin zuen gora.\nAztertutako aldian, baimendutako kaleratze kolektiboen kopurua %23,8 jaitsi zen, hau da, 30.661 langile kaleratu ziren; 2009an, berriz, 42.513. Bestalde, aldi baterako enplegu-etenaldiko EEEak %20 murriztu ziren, eta kaltetuen kopurua 130.822 langilera iritsi zen, %60,7ko murrizketarekin. Gutxiago erabiltzen diren arren, lanaldia murrizteko EEEek 169.549 langileri eragin zieten, eta horietatik 8.066k mota horretako EEE bat zuten, aurreko urtean baino %45,4 gutxiago.\nLanaldia murrizteari dagozkion enplegu-erregulazioko espedienteak Gizarte Segurantzako enpresa-kuotetan %50eko hobaria izateko tresna dira, betiere enpresak baimendutako lanaldia murriztu eta hurrengo urtean enpleguari eusten badio. 2010eko lehen zazpi hilabeteetan, mota horretako espedienteak 1.181 prozesura jaitsi ziren, aurreko urteko aldi bereko 1.362 prozesuekin alderatuz.\nere jaitsiera kaleratzeak sektoreak


Txikienek erraldoi berriekin entseatzeko aukera izango dute domekan - Bergara - Goiena.eus\nTxikienek erraldoi berriekin entseatzeko aukera izango dute domekan\nIure Eizagirre 2013-05-31 15:23\nHerriko jaien aurretik hasi zen Erraldoi Taldea haurrekin entseatzen. Jaiak pasa ostean ere, gazteenek afizioarekin jarraitzea dute helburu eta domekan entsegua egingo dute, ekaineko San Martzialei begira.\nHerriko jaiek bi erraldoi berri ekarri zituzten eurekin. Orduan aurkeztu zituzten Mikel Ibarzabalek haurrendako egindako Elhuyar anaiak, Fausto eta Jose Luis. Arrakasta itzela izan zuten txikien artean, eta harrera on horri jarraipena ematen saiatuko da Bergarako Erraldoi Taldea. Hamabostero entseguak antolatuko ditu eta domekan izango da hurrengoa, 11:00etan, Zabalotegin.\nHelduendako zein haurrendako entsegua izango da baina umeek protagonismo berezia izango dute. 7 urtetik aurrerako haurrek har dezakete parte entseguan. Erraldoien neurriak direla-eta umeek 1,30 metrotik gora neurtu beharko dute. Hazten joan ahala, erraldoi ezberdinak erabiltzen joango dira eta gero helduen taldera igarotzea da Erraldoi Taldearen helburua, Ibon Unamuno kidearen esanetan.\nBergarako jaien aurretik egindako entseguetan 24 umek eman zuten izena baina oraindik mugimenduak ez dakizkitela aitortzen du Unamunok. Ekainaren 30eko San Martzial eguna dute gogoan eta horri begira egingo dituzte hurrengo entseguak, baita San Martin jaiei begira ere. Oraingoz herriko jaietan bakarrik irtengo dira umeak, ez kanpokoetan.


HABE IKASBIL: Gaztaina\nGaztain aroan gaude. Gaztainondoa nolakoa den, jatorria eta kontsumoaren historia egiten digu Jakobak. Baita gaztainaren dohainak goraipatu ere.\nESATARIA – …… zaharrena. Jako, arratsaldeon.\nJAKO – Arratsaldeon denei. Ba, zaharrena ezin esango dugu, ez dakigulako baina zaharren, zaharrenetakoa bai, dudarik gabe.\nESATARIA – Hemen sortu ez arren. Hemengo ez da.\nJAKO – Bai, bueno, e pentsatzen da eta azkeneko ikerketa arkeologikoek esaten dute bazela, orain dela lau edo bost bat mila urte hemen gaztaina bazela, baina nonbait gaztaina basatia, mm? Ez gu orain jaten ohituta gaudena, ba hori da ja fruta handiarekin, hobetutako barietateak, ezta? Eta horiek bai etorri zirela gero Babiloniatik, eta bueno ba lehenengo nekazaritzarekin lotutako, neolitikoa sortu zen zona horietatik, ez?\nESATARIA – Mmm.\nJAKO – Arabiarren, ba Iran, Irak, ba zona, bueno ba orain dela bost, sei, zazpi mila urte ba munduko zona aberatsena eta nekazaritza ….\nESATARIA – Asia inguru horietatik.\nJAKO – Hori da.\nESATARIA – ????? horretakoa. Mendetan mendigunetako ekonomiaren oinarri.\nJAKO – Bai, e oso, oso garrantzitsua izan da. Hona, inguru honetara erromatarrak ekarri zituen barietate hau, orain dela mila pare bat urte, eta ondoren ba bueno ba, bilakatu zen ba holako, bueno ba, e garai horretako e ekonomian funtsezkoak ziren olioa, ardoa edo garia ekoiztu zitezkeen tokitan ba ekonomia oso, oso garatu baten e oinarri, ez? bai, e bueno ba fruta bera, bai zuretarako, bueno e gauza askotarako erabili da e ….\nESATARIA – Bai, hemen zerrenda luzea ekarri duzu.\nJAKO – Mmm.\nESATARIA – Ikazkintzarako ere bai.\nJAKO – Bai, oso, oso inportante izan dezan eta Euskal Herrian batez ere, ba bueno, ba azken mila urtetan e ikatzak garrantzi handia izan du, ba batez ere burdin olaketak e mugitzen zituen energia zelako, ez?. Ura, batetik ura erabiltzen zuten, baina baita ere burdin hori urtzeko ikatza erabiltzen zen eta hor, bueno ba hor munduko burdinik famatuena egiten zen hemen, onena, garestiena, horrekin merkataritza ikaragarri bat sostengatu zuen, eta bueno ba horrek baita ere ekarri zuen, ba baserriak areagotzea, ontzigintza, hor gizarte oso aberats bat sortu zuen e, orain dela hiru, laurehun bostehun bat urte. Eta orduan gaztainak bazuen bere garrantzia ez? ba ikatza ba txondorrak egiteko, e mendi aldean bizi zen jende horren elikadura, neguko elikaduran ba zati garrantzitsu bat berak betetzen zuen, e bueno gero ba sendabelar bezala …..\nESATARIA – Bai, hori ez nekien nik, e eztula baretzeko balio zuela.\nJAKO – Bai, eztula baretzeko ….\nESATARIA – Oraindik bai alegia, oraindik?\nJAKO – Bai, bai, bai, bai, dudarik gabe.\nESATARIA – Nik hartzen dut e gaztaina hosto bat eta non jartzen dut?\nJAKO – Gaztaina hostoa itzaletan ondo lehortuta eta haren ura hartu beharko zenuke.\nESATARIA – Haren ura?\nJAKO – Bai, eta gero ur horrekin baita ere ukenduak egiten dira, ba azal sensiblea daukan jendearentzako, eta bueno ba erabilpen desberdinak ditu. Baita ….\nESATARIA – kosmetikarako ere bai.\nJAKO – Hori da kosmetikan bertan ere bai, e? Bai, bueno ba azal, batez ere azalerako erabiltzen da, bere garaian baita ere erabili izan zen, ba bueno ba badakizu ba itxurak ere asko balio du garai hauetan eta bueno ba hori, ilea oritzeko, ilea argitzeko ….\nESATARIA – A baita?\nJAKO – … eta erabiltzen dute baita ere gaztaina ura, mm?\nESATARIA – Gaztaina ura.\nESATARIA – Gaztaina ura esaten zaio kafe txarrari ere.\nESATARIA – Je, je je, je.\nJAKO – Bai, azken finean antzeko kolorea duelako, ez? Gaztaina egozten dugunean gelditzen den ur hori, ba bueno ba, ba bota beharrean, ba begira beste erabilpen batzuk, ez?\nESATARIA – Mendetan esan dugu mendigunetako ekonomiaren oinarri, gero gaztainaz arbolaz beraz, zer esan daiteke? Nolako arbola da?\nJAKO – Bueno arbola handia da, ikaragarria, e utziz gero, e? Zer gertatzen da? ba ekonomia baten oinarria denean, ba egurra ematen zaio, ezta? Ustiatu egin behar da, ahal den era guztietan eta alderdi guztietatik. Orduan adibidez ikatza egiteko ??????? egiten ziren, horrek esan nahi du ba, sei zazpi urtetik behin adar nagusiak moztu egin behar zirela ba, ba txondorrak e elikatzeko. Horrek ekartzen zuen zauri handiak egitea. Hortik dator e ohitura, ez? Ba mendian gaztaina motzak edo pago motzak ezagutzen ditugu, ez?\nJAKO – Ikazkintza horretatik. Utziko bagenitu bakean, e adibidez orain ba Korzegara joango bagina, Sizilia aldera, Italiako hego aldera, Greziara, e penintsula Iberikoan ere bai toki askotan, ukitu gabeko gaztainondo asko dago eta bueno ba, ikaragarrizko arbolak dira, ezta? Eta hor aipagarria da e, e Italian Etna mendian, e ??????? ezaguna da eta oso ondo, oso ondo identifikatuta eta bibliografia izugarri bat dauka ezta? Gaztainondo ikaragarri handi baten gatena, ez? Castagno dei Cento Cavalli deitzen zitzaion ….\nJAKO – … ehun zaldi eta ehun zaldun bere pean babesteko gai zen gaztainondo bat, ezta?\nESATARIA – Begira.\nJAKO – Eta hiru lau mila urte ba ote zituen eta aipatzen dute garai hartako zientzialariek, ez? Itzela, utziz gero behintzat, ikaragarria.\nESATARIA – Gero gaztaina beraz e jateko moduak ere asko dira?\nJAKO – Bai, bueno hor e jeneralean hiru eratan jaten da: gordinik, e? Ba, baita ehota, irina eginda ere, e eta beste, jeneralean egosita edo erreta, e? Egosita abantaila bat dauka eta da jeneralean azal eta guzti egosten dela, eta orduan azal horrek, gaztainak, gaztainak dituen bitaminei eutsi egiten die. Oso os aberatsa da gaztaina fruitu bezala, ikaragarrizko oligoelementu, hau da e elikadurako beharrezkoak diren elementu txiki asko ditu, ba burdina, zinka, manganesoa, magnesioa, eta elementu handiak ere bai, e? Potasioa, kaltzioa, fosforoa, eta bueno adimenean eta e, e neurotransmisioan eta erabiltzen diren e olio …, bueno ba azido eta aminoazido oso, oso onak dauzka gaztainak. Eta orduan jeneralean gomendatzen da bai gordinik edo bai egosita jatea ba, bueno hauek e gehiago eus…, hauei gehiago eusten dielako eta hobeto asimilatzen ditugulako.\nESATARIA – Baina ze gozoak dauden erreta ere! E? Erreta ze gozoa den, danbolinean.\nJAKO – Bai, bai, bai, bai. Haren usaina oraintxe hemen ……\nESATARIA – Ai Jakoba!\nJAKO – Nik uste dut jendea usaina hartzen ari dela ja.\nESATARIA – Bueno guk amua bota dugu, eta nahi duenak erosteko moduan izango du. Beta gehiago ez daukagu baina gaztainaz gozatzeko aukera, bueno aspaldiko ??????? hasita dago zenbat bazterretan, e? eta oraindik negua luzea da.\nJAKO – Bai, bai, bai, bai. Hori da, hotza den bitartean, egoki izango da.\nAuthor: Errekondo , Jakoba\nNumber of visits: 1776


Lakar Iraizoz, Oihane - Elhuyar Aldizkaria\nHasiera » Egilea » Lakar Iraizoz, Oihane\nKorapilatze kuantikoa sortu dute fisikoki bananduta zeuden bi Bose-Einstein kondentsaturen artean\nFisika kuantikoko esperimentu berritzaile baten berri eman du Science aldizkariak: bi atomo-hodei ultrahotzen arteko korapilatze kuantikoa lortu dute. Bose-Einstein kondentsatu ...\nKimikako Nobel Saria, DNA konpontzeko mekanismoen ikertzaileentzat\nHiru zatitan banatuko dute aurten Kimikako Nobel Saria. Tomas Lindahl, Paul Modrich eta Aziz Sancar ikertzaileek jasoko dute heren bana, zeluletako DNA konpontzen diharduten mekanismoak aurkitu eta maila molekularrean nola funtzionatzen duten deskribatzeagatik. Hain zuzen, horiek eskaintzen diote egonkortasun kimikoa biziari, eta minbiziaren kontrako terapiak garatzeko oinarria eskaintzen dute.\nAmniozentesiak, ezinbestekoak direnean baino ez\n2014/11/01 Lakar Iraizoz, Oihane - Elhuyar Zientzia\nGaur-gaurkoz, ezinbestekoa da haurdunei proba inbaditzaileren bat egitea, amniozentesia kasu, ziurtasun osoz jakiteko umekiak anomalia kromosomikoren bat duen edo ez. Azken urteetan, ordea, asko txikitu da egiten den proba inbaditzaileen kopurua, aurrera egin baitute anomalia-arriskua zehazteko teknika ez-inbaditzaileek, eta osasun-sistemek beren protokoloetan txertatu dituzte. Izan ere, proba inbaditzaileek abortua eragiten dute kasu batzuetan.\n2015eko mugarrian, ibaiei begira\n2014/10/01 Lakar Iraizoz, Oihane - Elhuyar Zientzia\n2015. urtea ezarri zuen Europar Batasunak epemuga gisa uraren direktiban Europako ur-masa guztiak, hau da, ibai, urtegi, lurpeko ur eta itsasertzeko urak, egoera ekologiko onean egon zitezen. Berehala iritsiko da data hori. Euskal Herrian beteko da helburua? Argi eta garbi, ez. Direktibaren letra txikia irakurrita, ordea, ikus daiteke data hori iritsita ere badagoela aukera, eta denbora, ur-masek hobetzen jarraitzeko. Adituentzat, ordea, garrantzitsuena ez da ur-ekosistemak data horretarako garbi egotea edo ez. Askoz garrantzi handiagoa ematen diote urak kudeatzeko moduan egon den aldaketari. Izan ere, horrek eramango baititu ekosistema horiek egoera ekologiko onera, lehenago ez bada geroago.\n2014/09/01 Lakar Iraizoz, Oihane - Elhuyar Zientzia\nTolesturen matematika eta artea\n2014/07/01 Lakar Iraizoz, Oihane - Elhuyar Zientzia\nEdozein irudi lor daiteke papera tolestuz. Irudi miragarriak egiten dira gaur egun, ezin errealistagoak, papera inola moztu edo kolaz itsatsi gabe; tolestuz bakarrik. Papera nola eta nondik tolestu da gakoa, eta, horren atzean, matematikak zeresan handia du. Izan ere, geometria, trigonometria, algoritmoak... matematikaren atal asko daude tolesturen atzean. Matematikari lotutako artea da papiroflexia. Arte-mota horretan saiatzeko gogoz bazaude, paperezko ur-bonba freskagarri bat egiteko jarraibideak dituzu amaieran. Artikulu hau ez baita irakurtzeko soilik.\nTxillida Bilbon: atmosferaren seinaleak azalean\n2014/06/01 Lakar Iraizoz, Oihane - Elhuyar Zientzia\nTxillidaren zenbait eskulturak apaintzen dituzte Bilboko kaleak. Guggenheim Bilbao Museoan dago haietako bat: Besarkada XI . Orain dela gutxi, eskultura horren kontserbazio-plana aldatu dute museoko kontserbatzaileek, haren itxura ez baitzen ari eboluzionatzen espero bezala. EHUko ikertzaile batzuekin elkarlanean egindako ikerketa batean argitu dute zer dela-eta gertatu den ezohiko eboluzio hori, eta beharrezko neurriak hartu dituzte. Hitz gutxitan esanda, Bilboko atmosferaren eraginez gertatu da kaltea.\nBegirada bat Euskal Herriko saguzarrei\n2014/05/01 Lakar Iraizoz, Oihane - Elhuyar Zientzia\nEuskal Herrian Myotis nattereri saguzarra dago. Orain dela hiru urte, ordea, espezie horretan katalogatutako saguzarrak, izatez, hiru espezietako aleak direla ondorioztatu zuten ikerketa batean. Azterketa molekularrek utzi dute agerian aleen arteko desberdintasun genetikoak nahikoa handiak direla hiru espezietan banatzeko. Antton Alberdi saguzar-ikertzaileak berak dio ez dela gai jakiteko saguzar horiei ateratako argazkietan (lerro hauen gainekoa, adibidez) zer espezietakoa den bakoitza, "oso-oso antzekoak direlako", dio. Argazkietan desberdintzeko zailtasunaz gainera, oraindik ez dute lortu hiruren ezaugarriak definitzea, zer ekologia duten zehaztea. Hiruretako bati, gainera, oraindik ez diote izenik eman. Myotis sp1 da oraingoz.\nAurtengo Munduko Futbol Txapelketak, aurreko guztiek bezalaxe, bere baloia izango du: Brazuca. Haren deskribapena ematean, aitortzen dute bi urte eta erdi egon direla Adidaseko adituak baloiari zer itxura eman aztertzen. Are gehiago, "simetria paregabea" duela esaten dute, bai eta "egitura berritzailea" duela ere. Bada, matematikari baten eskuetan jarrita, baloi zaharrenen itxura hartzen dio Brazucari. Izan ere, kubo baten egitura du oinarrian: sei zatiz osatuta dago, eta baloiaren josturetan ikus daiteke zatiak hirunaka elkartzen direla erpinetan. XIX. mendean dagoeneko baloiek oinarri hori bera zuten.\n‹‹ Aurrekoak 1 2 ... 10 11 Hurrengoak ››


2020ko Loinatz Jaietako kartela aukeratzeko lehiaketa - Beasaingo Udala\n2020ko Loinatz Jaietako kartela aukeratzeko lehiaketa\nArgitaratua: 18 Otsaila 2020\nAzken eguneratzea: 19 Otsaila 2020\nBeasaingo Udaleko Herritarrak batzordeak lehiaketa antolatu du 2020ko Loinatz jaietarako kartela aukeratzeko. Ondoren zehazten ditugu lehiaketa hori arautuko duten oinarriak.\n1.- Kartel-lehiaketako parte-hartzaileak bi taldetan banatuko dira:\n· A taldea: 15 urtetik gorakoak.\n· B taldea: 7-15 urte bitartekoak.\n2.- Edozein kolore edo eratako lanak onartuko dira: argazkia, collagea, pintura, eta abar. Lanen neurriak honako hauek izan behar dute: 42x 60 cm. edo horren proportzioko tamaina. Formatuak, nahitaez, bertikala izan behar du.\n3.- A taldekoek derrigorrez lanaren bertsio digitala (JPG formatuan) aurkeztu beharko dute, nahiz eta bertsio fisikoan aurkezteko aukera ere izan.\nLanak aurkezteko bideak hauek dira:\n- Bertsio fisikoan: Herritarrentzako Informazio Gunean.\n4.- Lanak 2020ko martxoaren 29rako gaueko 24:00ak baino lehen aurkeztu beharko dira.\n5.- Lanetan egilea nor den adieraz dezakeen inolako daturik agertu gabe aurkeztuko dira. Lanarekin batera, testu fitxategi batean hartzailearen datu pertsonalak eta NAN dokumentuaren kopia atxikita egon beharko da.\n6.-A eta B Karteletan derrigorrean “2020ko LOINATZ JAIAK. Maiatzaren 22tik 31ra” esaldiak azaldu beharko du idatzita norberak egokien ikusten duen moduan.\n7.- Lanak inoiz argitaratu gabeak izan behar dute.\n8.- Lanak ezingo du aldarrikapen politikorik edo sexistarik izan, ezta estereotipo sexistekin ala alkoholaren edo drogen kontsumoarekin zerikusirik duen mezurik, irudirik edo bestelako elementurik.\n9.- Sariak hauek izango dira:\n-A taldeko irabazleari: 600* €\n-B taldeko irabazleari: 180 €\n*Sariei indarreko PFEZren kenketa egingo zaie\n10.- Saria eman gabe gera daiteke epaimahaiaren iritziz aurkeztutako lanek gutxieneko kalitate-mailarik ez badute.\n11.- A taldeko irabazlea 2020ko Loinatz Jaien kartela eta jaietako programaren azala izango da. B taldekoen irabazlearen kartela agendaren portada izango da eta jaietako programan joango da; horrez gain, epaimahaiak aukeratzen dituen 10 finalistak aurtengo Beasain Jaietan aldizkarian argitaratuko dira.\n12.- Epaimahaiak parekideak izango dira Epaimahaiak A eta B taldeko lanak epaituko ditu. Kideak ondorengoak izango dira:\nMahaiburua: Herritarrak batzordeko presidentea edota Kulturako Zinegotzia.\nBokalak: Irudi teknikari bat, herriko artista bat eta Urbieta Arte Plastikoak Zentroko ordezkari bat\nIdazkaria: Kultura saileko teknikaria izango da, hitza bai baina botorik gabe.\n13.- Kartel irabazleak aukeratzeko prozedura:\nB taldea: Epaimahaiak 2020ko martxoaren 31n emango du erabakia eta apelaezina izango da.\nA taldea: Bi modu egongo dira, internet bidez eta aurrez aurre bozka emanez.\nAukeratzeko prozedurak bi fase izango ditu:\n1. Fasea: Epaimahaiak bigarren fasera pasako diren lanak aukeratuko ditu.\n2. Fasea: “Bozken” fasea izenekoan, gehienez, 100 puntu emango dira, honela banatuta:\n- Epaimahaiaren bozkak: 50 puntu\n- Herritarren bozkak: 50 puntu, papereko bozka izan edota udalaren web atari bidezkoa izan.\nEpaimahaiak 2020ko apirilaren 24an emango du irabazlearen izena.\nEPAIMAHAIAREN BOZKETA: (50 puntu). Epaimahaikide bakoitzak 12,5 puntu izango ditu, egoki irizten dion moduan banatzeko bigarren fasera pasatu diren edozein lanen artean. Epaimahaiak hartutako erabakia horrexetarako idatziko den aktan jasoko da, lan bakoitzak lortutako puntuak jasoz.\nHERRITARREN BOZKETA ( 50 puntu). Lan bakoitzak zenbaki bat eramango du eta bozkatu ahal izango da apirilaren 1etik 19ra bitartean, udal web atarian, www.beasain.eus helbidean agertuko den estekaren bitartez. Herritarrak aurrez aurreko aukeraz baliatu nahiko balu, udaletxera etorri beharko du botoa ematera. Udaletxeko sarrera nagusian buzoia eta botoa emateko fitxa batzuk egongo dira.\nHerritarrek bigarren fasera pasatu diren lan horietako bat aukeratuko dute. Sistema honen bitartez, soilik bozkatu ahal izango dute udalerrian erroldatutako pertsonek eta NAN dutenek, betiere formularioan eskatuko diren baldintzen arabera.\nHERRITARREN BOZKETAREN EMAITZA. Jasotako botoak zenbatu egingo dira eta kartel bakoitzak lortutako kopuruari dagokion proportzioan banatuko dira 50 puntuak. Ondoren, horretarako idatziko den aktan jasoko dira eta bertan azalduko dira obra edo lan bakoitzak lortu dituen puntuak.\nPUNTU GUZTIAK BATZEA. Bi aktak eskura direnean, bigarren fasera pasatutako lanek lortu dituzten puntuak zenbatuko dituzte, eta irabazletzat aitortuko da puntu gehien lortu duena. Berdinketarik izanez gero, epaimahaiko lehendakariaren kalitatezko botoak ebatziko du.\n14.- Loinatz jaietako antolatzaileek aurkeztutako kartelekin erakusketa bat antolatu ahal izango dute jaien barruan. Horregatik saritu gabeko lanak, ekainaren 8tik zenbatzen hasita, hogei eguneko epean jaso ahal izango dira lanak aurkeztutako leku berean. Aipatutako epea lanak jaso gabe igaroz gero, egileak galdutzat eman dituela pentsatuko du Udalak, eta, ondorioz, inolako eskubide eta kalte-ordainik aitortu gabe, egoki irizten dion moduan bereganatuko ditu.\n15.- Saritutako lanak Udalaren esku geldituko dira eta, argitaratzeko, ezagutarazteko eta abarretarako eskubide guztiak berak izango ditu.\n16.- Udalak aurkeztutako lanak zainduko ditu baina lanen osotasunaren eta egoera onaren erantzukizunik ez du izango, batez ere euskarri gogorrean aurkeztu ez diren lanena.\n17.- Lehiaketa oinarrietako ataletakoren bati buruz zalantza edo desadostasuna badago, antolatzaileak erabakitzen duena bete beharko da.\n18.- Lehiaketara aurkezte soilak, Oinarriak goitik behera onartzea dakar.\n2019ko Beasaingo Loinatz Jaien argazki bilduma\n2018ko Beasaingo Loinatz Jaien argazki bilduma\n2017ko Beasaingo Loinatz Jaien argazki bilduma


Gizarte Kohesioari buruz… Diru-Sarrerak Bermatzeko Errentaren inguruan\nGizarte kohesioari buruz hitz egiten dugunean niri datorkidan lehenengo hitza elkartasuna da eta hau esaten dudanean Liverpool futbol taldeko ereserkiaren izenburua etortzen zait burura: You never walk alone.\nEz dugu ezer berririk deskubrituko gure gizarteek pertsona eta talde ezberdinak baztertzen dituztela esaten badugu. Zentzu horretan, duina eta errespetagarria den edozein gizartek elkartasuna eta kohesioa bultzatzeko tresnak martxan jarri behar ditu gizarte ezberdintasunak leuntzeko eta gizarte bazterketari aurre egiteko.\nEuskal gizarteak bere kohesio sistema propioa eraiki egin du azken hamarkadetan. Argi dago industria sektorearen ezaugarriek honetan paper handia dutela, bertan ematen diren lan-baldintza eta lan-harreman arautuek garrantzisuak direlarik gure errealitate sozioekonomikoa ulertzeko eta beste hainbat eremuetatik bereizten gaituzten aldagai batzuk ulertzen: soldatak, langabezi eta pobrezia tasak, gini indizea, etab.\nBaina hauen gainetik, nire ustez, azpimarratu beharreko oinarrizko elementu bat dugu. Pobrezia eta gizarte bazterketari aurre egiteko, Euskal Autonomia Erkidegoak gutxieneko errenten sistema garatu bat eraiki egin du azkeneko 25-30 urteetan, gaur egun Diru-Sarrerak Bermatzeko Errenta –DSBE hemendik aurrera- bezala ezagutzen dugularik.\nDSBEari esker, gurean dauden pobrezia tasak beste erkidego batzuenak baino txikiagoak dira eta gizarte-zaurgarritasun egoeran dauden hainbat pertsona eta familia bizitza duinago bat aurrera eraman dezakete. Akatsak eta ahuleziak izango dituen sistema bat da, baina argi izan dezagun jokatzen duen papera oso garrantzitsua dela eta euskal errealitatearen gizarte kohesioa ulertzeko ezinbesteko neurria dela. Honen harira, DSBEren kontrako iritziak entzuten dira sarritan, alde batetik zein bestetik… Badakit, ezinezkoa dela eta egokia ere ez, baina behin baino gehiago esan dut nik ondo egongo litzatekeela hilabete batez bada ere DSBE desagertzea, horrela ikus dezagun zenbat faltan botatzen dugun. Beste hitz batzuekin esanda, zaindu maite duzun hori… Damutu baino lehen…


jarraibideak | Kontsulta zerbitzua\nEtiketaren artxiboa: jarraibideak\nJangelako jarraibideak larrialdietarako (elebiz)\nGaur beste dokumentu bat bidaltzen dizuet; kasu honetan, eskolako jangela zerbitzurako larrialdietako protokoloa. Aurki ere zerbait moldatu beharko da, eta zuen proposamenak, badakizue, beti oso ongi hartzen ditugu.\nKategoria Idazki ereduak, etiketak jangela, jarraibideak, larrialdi, 2013/11/11 egilea EIBZ.\nGaur beste dokumentu bat bidaltzen dizuet, kasu honetan, eskolako jangela zerbitzurako larrialdietako protokoloa. Aurki ere zerbait moldatu beharko da; badakizue zuen proposamenak beti oso ongi hartzen ditugula.\nKategoria Zuzenketa, etiketak jantokia, jarraibideak, larrialdiak, 2013/05/27 egilea EIBZ.


Vitoria-Gasteizko SAN VIATOR IKASTETXEA itunpeko ikastetxe kristaua eta hiru elekoa da, zeinetatik San Viatorren Erlijiosoen Kongregazioak gizarteari etorkizun hobe bat eraikitzeko gauza izango diren eta balioetan hezitako hiritarrak eskaintzen dituen.\nGure eginkizuna 2-18 urte bitarteko pertsonak osorik heztea da, eurak prestakuntzaren egile aktibo bilakatuz, hurbila zaien komunitate hezitzailean, non norberaren gaitasun eta ezagutzen garapena era bizigarrian lortzen diren.\nIkasle bakoitzari eta ingurunearen aldaketei egokitzen den hezkuntza eskaintzen dugu, hobetze aldera berrikuntza lantzen duena. Horretarako ikasleekiko eta familiekiko harreman hurbila eta komunikatiboa bilatzen da, aniztasuna kontutan hartuz eta hiri osoko biztanleentzat zabalik dauden kalitatezko ekintza pastoralak eta kulturalak, baita kirol jarduerak ere eskaintzen ditugula.\nJasotako esperientzia eta trebetasun pedagogikoa beste erakunde batzuekin partekatuz aurrerapausoak ematen dituen erakundea gara, taldeko ezagutza sortuz eta ekinbide amankomunak garatzen ari dena. Gainera, elkarrekintza dugun beste erakundeekin, zerbitzua hobetzeko elkarri laguntzeko bideak jorratzen ditugu.\nGurekin dihardutenak zaindu egiten ditugu, euren prestakuntza- eta lan-garapena sustatuz eta bizitza pertsonalarekin orekatzen saiatuz. Egitasmo bakarrean inplikatuz Komunitate hezitzaile osoaren parte hartzeko guneak sortzen ditugu. Horretarako erakunde-egitura positiboa, errefortzuan, estimuluan eta esker onean oinarrituta, garatzen dugu.\nGasteizko San Viator ikastetxea berrikuntza metodologikoaren bidean dago, ikaslearen ahalmenak xehe-xehe gorpuztuz, gaitasunak garatuz eta askotariko adimenen ekarpenak gogoan hartuz. Ildo horretan, irakaskuntzaren hobekuntza eta ikaslearen hizkuntz trebetasuna aberasteko metodologia berrietan murgildu da. Halaber, heziketa lana gizartearekiko erantzukizunean bideratu eta garatzen du eta gizartearen aldeko jarrera duten pertsonak sustatzen saiatzen da.\nAntzeko erakunde eta Kristau Eskolarekin harreman eraginkorra garatua du. Bestalde, Administrazio guneetan eta gizartean ezaguna da egituratutako irakaskuntzan duen ezagutza eta berrikuntza trebeziagatik eta giza eta pastoral arloan pertsonen garapenagatik.\nGasteizko San Viator ikastetxeak pertsonen lidergoa indartzen saiatzen da, eskuhartze berrietarako prestakuntza suspertuz. Ikastetxeko langileen garapena eta bizitza-lana orekari aukerak eskaintzen dizkio, taldeetan partehartzea erraztuz, onespena azalduz, gaitasunak eta erantzukizunak egokituz, eta elkarguneak ahalbideratuz.\nArlo Pertsonala: Denekiko begirunea - Solidaritza - Erantzukizuna - Askatasuna - Sormena.\nArlo Soziala: Partehartzea - Kirol Kultura - Bakea - Justizia Sena - Euskal Kulturari begirune eta babesa, Gizartean modu aktiboan atxikitzeko Heziketa.\nArlo Erlijiosoa: Kristau Baloreak - Fede Heziketa - Gizartearekiko konpromisoa.


2016-07-28 - Goierriko Hitza : Goierriko Hitza\nNormandiako atentatua salatzeko elkarretaratzeak\nBusca Isusiren jaiotzaren mendeurrena ospatuko dute iraila hasieran\nIrailaren 6an Jose Maria Busca Isusi gastronomo zumarragarraren jaiotzaren mendeurrena beteko da eta Kofradia Gastronomikoen Kofradiak, Euskal Gastronomia Akademiak eta Zumarragako Udalak hainbat ekitaldi antolatu dituzte mendeurrena ospatzeko. Ekitaldiak irailaren\nLatxartegiko aparkalekuan supermerkatu bat jartzea aztertzen ari da Legazpiko Udala\nAparkalekua finantzatzea da helburua. Irailean parte hartze prozesu bat hasiko dute herritarrekin eta dendariekin.\nUrola kirol elkarteak denboraldi berria prestatzeari ekin dio, berrikuntza nabarmenekin: klubak zuzendaritza berria du eta lehen taldeko entrenatzailea ere berria da. Presidente berria Mikel Mesonero jokalari ohia da eta entrenatzailea\nUda: sagar sasoia\nAbuztu hasieran hasiko dira aurtengo lehendabiziko sagar aleak jasotzen Idiazabalgo Kalbario baserrian. Ordutik San Blas jaiak bitartean izango da bertako sagarrak erosteko aukera ...


Borondate politikoa badago, lan harreman eredu berrian oinarritutako alternatiba eman daiteke | LAB SINDIKATUA\nZerbitzu Publikoak Udal eta Foru Administrazioa Borondate politikoa badago, lan harreman eredu berrian oinarritutako alternatiba eman daiteke\nBorondate politikoa badago, lan harreman eredu berrian oinarritutako alternatiba eman daiteke\nLehiaren Euskal Agintaritzak, Gipuzkoako Diputazioak bere herri lan guztietan aplikatzen duen foru arauren aurka ipinitako demandaren ebazpena ezagutu dugu eta gure balorazioa baikorra da zeren legea ez dela urratzen argi uzten baitu.\nGipuzkoako Diputazioko herri laneko langileengan bakarrik eragiten duen foru arau honen onarpenak Juntetan ez zuen jaso talde politiko guztien babesa, bakarrik Bildu, Aralar eta PSEek eman zuten aldeko bozka.\nGeroago, Diputazioak kontratutako obra eta zerbitzu guztiak eta langileen kopuru handiagoa eragiten duen beste Foru Araua talde politiko guztiek aho batez onartuta zuten\nHonek erakusten du langileei pobrezia eta prekarietatea baino ez dizkie ekartzen lan baldintzen desregularizazio prozesu baten aurrean, borondate politikoa badago, lan harreman eredu berrian oinarritutako alternatiba eman daitekela. Eremu politikoan bakarrik jarrera aldaketak lagunduko du irtenbideak bilatzen.\nOrain urte batzuk eraikuntzako sektorean hasitako testuinguru sozioekonomikoan eta lan-baldintzak espoliatuz poltsikoak betetzeari ekiten, hitzarmenak ez aplikatzeari ekiten, merkeago kontratatzeko langile finkoak kaleratzeari ekiten dihardun enpresari klasearekin, Gipuzkoako Diputazioak bere herri lanetan eraikuntzako hitzarmena betearazteko onartu zuen Foru Araua da sektorean lan baldintza duinak lortzeko ezinbesteko tresna.\nEzin dugu ahaztu Foru Arau honek baduela sindikatuen eta Juntetako gehiengoaren babesa eta, geroago, beste foru araua Gipuzkoako Junteetako talde politiko guztiek onartu zutela, baina gureak ez diren interesak oraindikarren akordio hauetan islatzen den herri borondatea erasotzen duela.\nIbili nahi dugun bidean foru araua lehenengo pausua izan da eta horretarako LABek udaletan eta beste instituzioetan hasi du mozio kanpaina bat, Euskal Herriko instituzio publikoetan lan egiten duten milaka langileen prekarietate egoerarekin bukatzeko asmoarekin.


Patxi Larrainzar IP – 2 orrialdea – Patxi Larrainzar Ikastetxearen Webgunea\nAdministraria · 2021-06-22 · Utzi iruzkin bat\nHaur Hezkuntza zikloari bukaera emateko eta etapa honen bukaerako oroitzapen ona izateko, Peru-Harri museora ateraldia egin genuen. Goizean zehar oso gauza politak ikusi eta egin genituen. Zein jatorra den Iñaki! Egun zoragarria izan zen eta primeran pasa genuen.\n“Emakume zientzialaria izan nahi dut” LEHIAKETA\nGure ikastetxeko ikasleek Nafarroako Unibertsitate Publikoak “Emakume zientzialaria izan nahi dut” lelopean antolatu duen lehiaketan parte hartu dute. Lehiaketaren gaia “EMAKUME ZIENTZIALARIAK” izan da. Gure ikasleek lan ederra egin dute eta, horien artean, 4. B taldeko Maddi Trías ikasleak lehenengo saria irabazi du. Bestaldetik, 4.B eta 4.A gelako Ibai Michel, David Sánchez, Eki Sueskun, Urko Goñi, Alain Ezkirotz y Ekaitz Michel bigarren saria irabazi dute. Ostiralean NUPera sariak jasotzera joan ginen eta bertan jarduera desberdinak egin genituen. Bestaldetik NUPeko gune desberdinak ezagutu genituen. ZORIONAK guztiei egin duzuen lan eta ahaleginagatik!! Sari banaketaren argazkiak eta jardueren argazkiak uzten dizkizuegu:\nAdministraria · 2021-06-21 · Utzi iruzkin bat\n4. mailako lagunek, “Valerium Tremens eta Traganarruak” liburua irakurri ondoren, idazlearekin topaketa egin dugu. Oso atsegina eta interesgarria izan da liburua bere anaiarekin nola sortu zuen jakitea eta berarekin solasean aritzea.\nEuskometroaren sari gisan, LH 4.mailakoak Pumtrackera joan gara. Beroak ez digu indarrik kendu eta primeran pasa dugu!\nAdministraria · 2021-06-17 · Utzi iruzkin bat\nGure eskolan dugun ohiturari jarraituz, ikasturteari amaiera emateko KANTUZ eguna atzo ospatu genuen. Segurtasun neurriak errespetatuz, txanda ezberdinetan, ikasleri guztia patiora abestera atera zen. Ikasleriak Elkartrukeko bikoteekin abesteko aukera izan zuen, prestutasun ederra erakutsiz!!\nHHEEOOetako taldeko eTwinning taldearen XI. webinarra: «Diseinatu zure proiektua kalitateko errubrikarekin»\nNafarroako Museoa, Nafarroako Kultura Klasikoaren III. Jardunaldien agertoki\n«Gutun bat, irribarre bat» ekimena La Palmako haurrentzat\n«Nafarroako Eskola Hezkuntzako ikastetxeek Erasmus+ proiektuetan parte har dezaten bultzatuz» online ikastaroa